**ผลการประชุมคณะรัฐมนตรี**

**ครั้งที่ 32/2559 วันพุธที่ 17 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **170859**  **เรื่อง** **:** มาตรการช่วยเหลือเกษตรกร ปีการผลิต 2559/60 ด้านการผลิต (เพิ่มเติม)  **สารัตถะ :** กษ. เสนอ ครม. พิจารณาให้ความเห็นชอบมาตรการช่วยเหลือเกษตรกร ปีการผลิต 2559/60 ด้านการผลิต (เพิ่มเติม) จำนวน 5 โครงการ วงเงินรวม 4,911,340,000 บาท ได้แก่  1. โครงการปรับเปลี่ยนพื้นที่ทำนาไม่เหมาะสมเพื่อส่งเสริมการเลี้ยงกระบือ ดำเนินการโดยกรมปศุสัตว์  วงเงิน 344,500,000 บาท  2. โครงการปรับเปลี่ยนพื้นที่ทำนาไม่เหมาะสมเพื่อส่งเสริมการเลี้ยงโคเนื้อ ดำเนินการโดยกรมปศุสัตว์  วงเงิน 1,907,400,000 บาท  3. โครงการปรับเปลี่ยนพื้นที่ทำนาไม่เหมาะสมเพื่อส่งเสริมการเลี้ยงแพะ ดำเนินการโดยกรมปศุสัตว์  วงเงิน 33,564,000 บาท  4. โครงการปรับเปลี่ยนพื้นที่ทำนาไม่เหมาะสมเพื่อส่งเสริมการทำนาหญ้า ดำเนินการโดยกรมปศุสัตว์  วงเงิน 15,780,000 บาท  5. โครงการปรับเปลี่ยนพื้นที่ปลูกข้าวไม่เหมาะสมเป็นเกษตรกรรมทางเลือกอื่น ดำเนินการโดยกรมส่งเสริมการเกษตร วงเงิน 2,610,096,000 บาท  ส่วนวงเงินที่เหลือ 1,317,214,000 บาท สำหรับการดำเนินการในปี 2560 – 2565 ในส่วนของการปรับเปลี่ยนอาชีพปศุสัตว์และพืชอาหารสัตว์ จะขอรับการสนับสนุนงบประมาณรายปี ในปีต่อๆ ไป  โดยมีรายละเอียดสรุปได้ ดังนี้  1. ครม. ได้มีมติเมื่อวันที่ 31 พ.ค. 2559 อนุมัติมาตรการช่วยเหลือเกษตรกร ปีการผลิต 2559/60  ด้านการผลิต จำนวน 3 โครงการ ตามที่ กษ. เสนอ ประกอบด้วย โครงการส่งเสริมสนับสนุนการใช้เมล็ดพันธุ์ ข้าวหอมมะลิคุณภาพดี ปี 2559/60 (กรมการข้าว) โครงการปรับเปลี่ยนการปลูกข้าวไปปลูกพืชที่หลากหลาย ฤดูนาปรัง ปี 2560 (กรมส่งเสริมการเกษตร) และโครงการสนับสนุนสินเชื่อให้กลุ่มชาวนาผู้ผลิตข้าวแบบแปลงใหญ่  ปี 2559/60 (ธ.ก.ส.)  2. ครม. ได้มีมติเมื่อวันที่ 14 มิ.ย. 2559 อนุมัติมาตรการช่วยเหลือเกษตรกรและรักษาเสถียรภาพราคาข้าว  ปีการผลิต 2559/60 ด้านการตลาด จำนวน 4 โครงการ ตามที่ พณ. เสนอประกอบด้วย โครงการสินเชื่อเพื่อรวบรวมข้าวและสร้างมูลค่าเพิ่มโดยสถาบันเกษตรกร (ธ.ก.ส.) โครงการสินเชื่อเกษตรกรเพื่อชะลอการขายข้าวเปลือก (ธ.ก.ส.) โครงการลดดอกเบี้ยเงินกู้ให้เกษตรกรผู้ปลูกข้าว (ธ.ก.ส.) และโครงการชดเชยดอกเบี้ยให้ผู้ประกอบการค้าข้าวในการเก็บสต็อก (กรมการค้าภายใน)  3. ครม. ได้มีมติเมื่อวันที่ 21 มิ.ย. 2559 อนุมัติมาตรการช่วยเหลือเกษตรกรผู้ปลูกข้าว ปีการผลิต 2559/60 ด้านการเงินของ ธ.ก.ส. จำนวน 4 โครงการ ตามที่ กค. เสนอ ประกอบด้วย โครงการสนับสนุนเงินช่วยเหลือต้นทุน การผลิตให้แก่เกษตรกรผู้ปลูกข้าว ปีการผลิต 2559/60 (ธ.ก.ส.) โครงการพักชำระหนี้ต้นเงินและดอกเบี้ยเกษตรกร ผู้ปลูกข้าว ปี 2559/60 (ธ.ก.ส.) โครงการอบรมเชิงปฏิบัติการเพื่อยกระดับประสิทธิภาพการผลิตของเกษตรกรรายย่อย (ธ.ก.ส.) และโครงการประกันภัยข้าวนาปี ปีการผลิต 2559 (ธ.ก.ส.)  4. มาตรการช่วยเหลือเกษตรกร ปีการผลิต 2559/60 ด้านการผลิต (เพิ่มเติม) จำนวน 5 โครงการ สาระสำคัญโครงการฯ สรุปได้ดังนี้  4.1 **โครงการปรับเปลี่ยนพื้นที่ทำนาไม่เหมาะสมเพื่อส่งเสริมการเลี้ยงกระบือ (กรมปศุสัตว์)**  **1) เป้าหมาย :** ดำเนินการในพื้นที่ 40 จังหวัด 25,000 ไร่ (เกษตรกรจำนวน 5,000 ครัวเรือน) กระบือ 25,000 ตัว  **2) วิธีดำเนินการ :** ส่งเสริมให้เกษตรกรเลี้ยงกระบือรายละ 5 ตัว และปรับเปลี่ยนพื้นที่ปลูกข้าวมาปลูกพืชอาหารสัตว์ทดแทนรายละ 5 ไร่  **3) วงเงินสินเชื่อ :** ให้วงเงินสินเชื่อกลุ่มละไม่เกิน 3,000,000 บาท (สามล้านบาท) อัตราดอกเบี้ย ร้อยละ 5 ต่อปี โดยเรียกเก็บจากกลุ่มเกษตรกรในอัตราดอกเบี้ยร้อยละ 2 ต่อปี รัฐบาลชดเชยดอกเบี้ยให้ ธ.ก.ส. ในอัตราร้อยละ 3 ต่อปี ระยะเวลาการชำระเงินกู้ไม่เกิน 6 ปี นับแต่วันกู้  **4) วงเงินงบประมาณ :** 1,844,500,000 บาท (หนึ่งพันแปดร้อยสี่สิบสี่ล้านห้าแสนบาท) แยกเป็น  (1) วงเงินสินเชื่อ ธ.ก.ส. จำนวน 1,500,000,000 บาท (หนึ่งพันห้าร้อยล้านบาท)  (2) งบดำเนินงาน จำนวน 344,500,000 บาท (สามร้อยสี่สิบสี่ล้านห้าแสนบาท) ประกอบด้วย  1) ค่าบริการและค่าใช้จ่ายในการดำเนินงาน จำนวน 133,000,000 บาท (หนึ่งร้อยสามสิบสามล้านบาท) และ  2) ค่าชดเชยดอกเบี้ยอัตราร้อยละ 3 ต่อปี รวม 6 ปี จำนวน 211,500,000 บาท (สองร้อยสิบเอ็ดล้านห้าแสนบาท)  **5) ระยะเวลา :** ระยะเวลาดำเนินโครงการ 1 ส.ค. 2559 – 30 ก.ย. 2565 (6 ปี) และระยะเวลาการจ่ายเงินกู้ 1 ส.ค. 2559 – 30 ก.ย. 2560  **4.2 โครงการปรับเปลี่ยนพื้นที่ทำนาไม่เหมาะสมเพื่อส่งเสริมการเลี้ยงโคเนื้อ (กรมปศุสัตว์)**  **1) เป้าหมาย :** ดำเนินการในพื้นที่ 40 จังหวัด 120,000 ไร่ (เกษตรกรจำนวน 24,000 ครัวเรือน) แม่โคเนื้อ 120,000 ตัว  **2) วิธีดำเนินการ :** ส่งเสริมให้เกษตรกรเลี้ยงโคเนื้อรายละ 5 แม่ และปรับเปลี่ยนพื้นที่ปลูกข้าวมาปลูกพืชอาหารสัตว์ทดแทนรายละ 5 ไร่  **3) วงเงินสินเชื่อ :** ให้วงเงินสินเชื่อกลุ่มละไม่เกิน 4,000,000 บาท (สี่ล้านบาท) อัตราดอกเบี้ยร้อยละ 5 ต่อปี โดยเรียกเก็บจากกลุ่มเกษตรกรในอัตราดอกเบี้ยร้อยละ 2 ต่อปี รัฐบาลชดเชยดอกเบี้ยให้ ธ.ก.ส. ในอัตราร้อยละ 3 ต่อปี ระยะเวลาการชำระเงินกู้ไม่เกิน 6 ปี นับแต่วันกู้  **4) วงเงินงบประมาณ :** 10,907,400,000 (หนึ่งหมื่นเก้าร้อยเจ็ดล้านสี่แสนบาท) แยกเป็น  (1) วงเงินสินเชื่อ ธ.ก.ส. จำนวน 9,000,000,000 บาท (เก้าพันล้านบาท)  (2) งบดำเนินงาน จำนวน 1,907,400,000 บาท (หนึ่งพันเก้าร้อยเจ็ดล้านสี่แสนบาท) ประกอบด้วย 1) ค่าบริหารและค่าใช้จ่ายในการดำเนินงาน จำนวน 638,400,000 บาท (หกร้อยสามสิบแปดล้าน สี่แสนบาท) และ 2) ค่าชดเชยดอกเบี้ยอัตราร้อยละ 3 ต่อปี รวม 6 ปี จำนวน 1,269,000,000 บาท (หนึ่งพันสองร้อยหกสิบเก้าล้านบาท)  **5) ระยะเวลา :** ระยะเวลาดำเนินโครงการ 1 ส.ค. 2559 – 30 ก.ย. 2565 (6 ปี) และระยะเวลาการจ่ายเงินกู้ 1 ส.ค. 2559 – 30 ก.ย. 2560  **4.3 โครงการปรับเปลี่ยนพื้นที่ทำนาไม่เหมาะสมเพื่อส่งเสริมการเลี้ยงแพะ (กรมปศุสัตว์)**  **1) เป้าหมาย :** ดำเนินการในพื้นที่ 40 จังหวัด 2,500 ไร่ (เกษตรกรจำนวน 500 ครัวเรือน)  แพะ 16,000 ตัว  **2) วิธีดำเนินการ :** ส่งเสริมให้เกษตรกรเลี้ยงแพะรายละ 32 ตัว (เพศเมีย 30 ตัว และเพศผู้ 2 ตัว) และปรับเปลี่ยนพื้นที่ปลูกข้าวที่ไม่เหมาะสมมาปลูกพืชอาหารสัตว์ทดแทนรายละ 5 ไร่  **3) วงเงินสินเชื่อ :** ให้วงเงินสินเชื่อกลุ่มละไม่เกิน 2,500,000 บาท (สองล้านห้าแสนบาท) อัตราดอกเบี้ยร้อยละ 5 ต่อปี โดยเรียกเก็บจากกลุ่มเกษตรกรในอัตราดอกเบี้ยร้อยละ 2 ต่อปี รัฐบาลชดเชยดอกเบี้ยให้ ธ.ก.ส. ในอัตราร้อยละ 3 ต่อปี ระยะเวลาการชำระเงินกู้ไม่เกิน 5 ปี นับแต่วันกู้  **4) วงเงินงบประมาณ :** 149,564,000 บาท (หนึ่งร้อยสี่สิบเก้าล้านห้าแสนหกหมื่นสี่พันบาท) แยกเป็น  (1) วงเงินสินเชื่อ ธ.ก.ส. จำนวน 116,000,000 บาท (หนึ่งร้อยสิบหกล้านบาท)  (2) งบดำเนินงาน จำนวน 33,564,000 บาท (สามสิบสามล้านห้าแสนหกหมื่นสี่พันบาท) ประกอบด้วย 1) ค่าบริหารและค่าใช้จ่ายในการดำเนินงาน จำนวน 18,600,000 บาท (สิบแปดล้านหกแสนบาท) และ 2) ค่าชดเชยดอกเบี้ยอัตราร้อยละ 3 ต่อปี รวม 5 ปี จำนวน 14,964,000 บาท (สิบสี่ล้านเก้าแสนหกหมื่นสี่พันบาท)  **5) ระยะเวลา :** ระยะเวลาดำเนินโครงการ 1 ส.ค. – 30 ก.ย. 2564 (5 ปี) และระยะเวลาการจ่ายเงินกู้ 1 ส.ค. 2559 – 30 ก.ย. 2560  **4.4 โครงการปรับเปลี่ยนพื้นที่ทำนาไม่เหมาะสมเพื่อส่งเสริมการทำนาหญ้า (กรมปศุสัตว์)**  **1) เป้าหมาย :** ดำเนินการในพื้นที่ 40 จังหวัด 2,500 ไร่ (เกษตรกรจำนวน 500 ครัวเรือน)  **2) วิธีดำเนินการ :** ส่งเสริมให้เกษตรกรลดพื้นที่ปลูกข้าว มาปลูกพืชอาหารสัตว์ทดแทนและจำหน่าย ในเชิงการค้ารายละ 5 ไร่  **3) วงเงินสินเชื่อ :** ให้วงเงินสินเชื่อกลุ่มละไม่เกิน 1,500,000 บาท (หนึ่งล้านห้าแสนบาท) อัตราดอกเบี้ยร้อยละ 5 ต่อปี โดยเรียกเก็บจากกลุ่มเกษตรกรในอัตราดอกเบี้ยร้อยละ 2 ต่อปี รัฐบาลชดเชยดอกเบี้ยให้ ธ.ก.ส. ในอัตราร้อยละ 3 ต่อปี ระยะเวลาการชำระเงินกู้ไม่เกิน 3 ปี นับแต่วันกู้  **4) วงเงินงบประมาณ :** 85,780,000 บาท (แปดสิบห้าล้านเจ็ดแสนแปดหมื่นบาท) แบ่งเป็น  (1) วงเงินสินเชื่อ ธ.ก.ส. จำนวน 70,000,000 บาท (เจ็ดสิบล้านบาท)  (2) งบดำเนินงาน จำนวน 15,780,000 บาท (สิบห้าล้านเจ็ดแสนแปดหมื่นบาท) ประกอบด้วย  1) ค่าบริหารและค่าใช้จ่ายในการดำเนินงาน จำนวน 10,950,000 บาท (สิบล้านเก้าแสนห้าหมื่นบาท) และ  2) ค่าชดเชยดอกเบี้ยอัตราร้อยละ 3 ต่อปี รวม 3 ปี จำนวน 4,830,000 บาท (สี่ล้านแปดแสนสามหมื่นบาท)  **5) ระยะเวลา :** ระยะเวลาดำเนินโครงการ 1 ส.ค. 2559 – 30 ก.ย. 2562 (3 ปี) และระยะเวลาการจ่ายเงินกู้ 1 ส.ค. 2559 – 30 มิ.ย. 2560  **4.5 โครงการปรับเปลี่ยนพื้นที่ปลูกข้าวไม่เหมาะสมเป็นเกษตรกรรมทางเลือกอื่น (กรมส่งเสริมการเกษตร)**  **1) เป้าหมาย :** ดำเนินการในพื้นที่ 30 จังหวัด 420,000 ไร่ (เกษตรกรประมาณ 84,000 ครัวเรือน)  **2) วิธีดำเนินการ :** ส่งเสริมให้เกษตรกรปรับเปลี่ยนพื้นที่ปลูกข้าวที่ไม่เหมาะสมเป็นเกษตรกรรมทางเลือกอื่น โดยสนับสนุนค่าใช้จ่ายในการปรับพื้นที่ ประกอบด้วย อุดหนุนค่าใช้จ่ายในการปรับปรุงพื้นที่ สร้างระบบน้ำ และปัจจัยการผลิต และอุดหนุนค่าใช้จ่ายในระหว่างการปรับเปลี่ยนพื้นที่ เพื่อลดค่าใช้จ่ายและมีอาหารบริโภคในครัวเรือน  **3) วงเงินงบประมาณ :** 2,610,096,000 บาท (สองพันหกร้อยสิบล้านเก้าหมื่นหกพันบาท) แบ่งเป็น งบสนับสนุนค่าใช้จ่ายในการปรับเปลี่ยนพื้นที่ของเกษตร จำนวน 2,532,096,000 บาท (เฉลี่ยครัวเรือนละ 30,144 บาท) และงบดำเนินงาน (งบค่าบริหารและค่าใช้จ่ายในการดำเนินงาน) จำนวน 78,000,000 บาท  **4) ระยะเวลา :** ส.ค. 2559 – ก.ย. 2560  **มติ ครม. :** 1. เห็นชอบในหลักการมาตรการช่วยเหลือเกษตรกร ปีการผลิต 2559/60 ด้านการผลิต (เพิ่มเติม) ตามที่ กษ. เสนอ ส่วนงบประมาณในการดำเนินการให้เป็นไปตามความเห็นของ สงป.  2. รับทราบตามที่ รมว.กค. เสนอ และให้ กค. โดย ธ.ก.ส. ดำเนินการให้เป็นไปตามกฎหมายและระเบียบที่เกี่ยวข้องต่อไป  3. ให้ กษ. รับความเห็นของ สงป. และ สศช. ไปพิจารณาดำเนินการต่อไปด้วย  4. ให้ กษ. ดำเนินการตามแนวทางข้อสั่งการของนายกรัฐมนตรีในคราวประชุม ครม. เมื่อวันที่ 9 ส.ค. 2559 ด้านเศรษฐกิจ ที่คณะกรรมการบริหารระดับพื้นที่ชี้แจงทำความเข้าใจกับเกษตรกรให้ชัดเจนเกี่ยวกับหลักเกณฑ์การเข้าร่วมโครงการและพิจารณากลั่นกรองเกษตรกรผู้เข้าร่วมโครงการ ทั้งโครงการให้ความช่วยเหลือเกษตรกรของ กค. (โครงการสนับสนุนเงินช่วยเหลือต้นทุนการผลิตให้แก่เกษตรกรผู้ปลูกข้าว ปีการผลิต 2559/60) และ กษ. (โครงการปรับเปลี่ยนพื้นที่นาไม่เหมาะสมเพื่อส่งเสริมการเลี้ยงกระบือ โคเนื้อ แพะ การทำนาหญ้า และโครงการปรับเปลี่ยนพื้นที่ปลูกข้าวไม่เหมาะสมเป็นเกษตรกรรมทางเลือกอื่น) โดยเกษตรกรจะต้องเลือกใช้สิทธิ์เข้าร่วมโครงการใดโครงการหนึ่งเท่านั้น  5. ให้ยกเว้นการปฏิบัติตามมติ ครม. เมื่อวันที่ 24 พ.ย. 2558 (เรื่อง การเสนอเรื่องเร่งด่วนต่อคณะรัฐมนตรี) | **หน่วยงานที่รับผิดชอบ** : กษ. (สศก.)  **ประโยชน์ที่ได้รับ :**  เพื่อให้มาตรการช่วยเหลือเกษตรกรมีความชัดเจนและเป็นไปอย่างมีประสิทธิภาพ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 32/2559 วันอังคารที่ 17 สิงหาคม 2559**

**กระทรวงเกษตรและสหกรณ์**

**เรื่องเพื่อทราบ (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **170859**  **เรื่อง** **:** สรุปผลการเดินทางเยือนสาธารณรัฐเกาหลีของรัฐมนตรีว่าการกระทรวงเกษตรและสหกรณ์  **สารัตถะ :** กษ. เสนอ ครม. ทราบ เรื่อง สรุปผลการเดินทางเยือนสาธารณรัฐเกาหลีของรัฐมนตรีว่าการกระทรวงเกษตรและสหกรณ์  โดยมีรายละเอียดสรุปได้ ดังนี้  1. การเดินทางเยือนสาธารณรัฐเกาหลีในครั้งนี้ เพื่อลงนามเอกสารความตกลง จำนวน ๓ ฉบับ ได้แก่ (๑) บันทึกแสดงเจตจำนงระหว่างกระทรวงเกษตรและสหกรณ์แห่งราชอาณาจักรไทยและกระทรวงที่ดิน โครงสร้างพื้นฐานและการคมนาคมแห่งสาธารณรัฐเกาหลี สำหรับความร่วมมือโครงการพัฒนาลุ่มน้ำห้วยหลวงตอนล่างจังหวัดอุดรธานี และหนองคาย (๒) บันทึกความเข้าใจว่าด้วยความร่วมมือด้านการป้องกัน ยับยั้ง และขจัดการทำประมงที่ผิดกฎหมาย ขาดการรายงาน และไร้การควบคุม ระหว่างกระทรวงเกษตรและสหกรณ์แห่งราชอาณาจักรไทยกับกระทรวงมหาสมุทรและประมงแห่งสาธารณรัฐเกาหลี และ (๓) ข้อตกลงว่าด้วยการยอมรับร่วมการควบคุมคุณภาพและความปลอดภัยด้านสุขอนามัยในผลิตภัณฑ์ประมงนำเข้าและส่งออกระหว่างกระทรวงเกษตรและสหกรณ์แห่งราชอาณาจักรไทยกับกระทรวงมหาสมุทรและประมงแห่งสาธารณรัฐเกาหลี และเป็นโอกาสอันดีในการหารือทวิภาคีความร่วมมือด้านการเกษตร การประมง และการชลประทาน ร่วมกับหน่วยงานที่เกี่ยวข้อง  2. การจัดทำความตกลงทั้งสามฉบับ นอกจากจะก่อให้เกิดการพัฒนาทางด้านวิชาการและเทคนิคต่างๆ การอำนวยความสะดวกในการค้าสินค้าเกษตร และการแก้ไขปัญหาสินค้าเกษตรแล้ว ยังเป็นการส่งเสริมความร่วมมือและกระชับความสัมพันธ์ระหว่างทั้งสองประเทศให้แน่นแฟ้นมากยิ่งขึ้น  3. การหารือทวิภาคีกับรัฐมนตรีว่าการกระทรวงเกษตร อาหาร และกิจการชนบท (นายลี ดอง พิล) ใน ๒ ประเด็นหลัก ดังนี้ (๑) ฝ่ายไทยผลักดันให้มีการจัดทำบันทึกความเข้าใจ (MOU) ว่าด้วยความร่วมมือ ด้านการเกษตรระหว่างไทย-สาธารณรัฐเกาหลี และ (๒) ฝ่ายไทยติดตามความก้าวหน้าการพิจารณาเปิดตลาดไก่สดแช่เย็น/ แช่แข็ง และมะม่วงพันธุ์มหาชนกของไทยไปสาธารณรัฐเกาหลี ซึ่งฝ่ายสาธารณรัฐเกาหลีรับที่จะดำเนินการเร่งรัดการเปิดตลาดสินค้าทั้งสองชนิดให้แล้วเสร็จ ภายในปี ๒๕๕๙  4. การหารือทวิภาคีกับรัฐมนตรีว่าการกระทรวงที่ดิน โครงสร้างพื้นฐานและการคมนาคม (นายคัง โฮ อิน) โดยทั้งสองฝ่ายจะได้แต่งตั้งคณะทำงานร่วมด้านเทคนิค เพื่อหารือแนวทางการดำเนินการตามบันทึกแสดงเจตจำนงฯ สำหรับความร่วมมือโครงการพัฒนาลุ่มน้ำห้วยหลวงตอนล่างจังหวัดอุดรธานี และหนองคาย ต่อไป  5. การหารือทวิภาคีกับรัฐมนตรีว่าการกระทรวงมหาสมุทรและประมง (นายคิม ยอง ซุก) ซึ่งทั้งสองฝ่ายเห็นพ้องที่จะร่วมกันดำเนินการตามบันทึกความเข้าใจฯ และบันทึกข้อตกลงการยอมรับร่วมฯ ที่ได้ลงนามกันในครั้งนี้ นอกจากนี้ ฝ่ายไทยขอให้ ฝ่ายสาธารณรัฐเกาหลีสนับสนุนการแลกเปลี่ยนทางวิชาการในด้านมาตรฐานการเพาะเลี้ยงสัตว์น้ำ ด้านการแปรรูป และการตลาดสินค้าประมง รวมทั้งด้านเทคโนโลยีและการพัฒนาระบบการเพาะเลี้ยงสาหร่ายทะเล และหอยทะเล ซึ่งฝ่ายสาธารณรัฐเกาหลียินดีให้การสนับสนุนในเรื่องดังกล่าว  **มติ ครม. :** ทราบตามที่ กษ. เสนอ | **หน่วยงานที่รับผิดชอบ** : กษ. (สกต.)  **ประโยชน์ที่ได้รับ :**  เพื่อการพัฒนาทางด้านวิชาการและเทคนิคต่างๆ การอำนวยความสะดวกในการค้าสินค้าเกษตร และการแก้ไขปัญหาสินค้าเกษตร ส่งเสริมความร่วมมือและกระชับความสัมพันธ์ระหว่างทั้งสองประเทศ  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 32/2559 วันอังคารที่ 17 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **170859**  **เรื่อง** **:** ขอความเห็นชอบแผนยุทธศาสตร์การจัดการการดื้อยาต้านจุลชีพประเทศไทย พ.ศ. 2560 - 2564  **สารัตถะ :** สธ. เสนอ ครม. พิจารณา ดังนี้  1. ให้ความเห็นชอบแผนยุทธศาสตร์การจัดการการดื้อยาต้านจุลชีพประเทศไทย พ.ศ. 2560 – 2564 เป็นยุทธศาสตร์แห่งชาติ  2. มอบหมายให้ สธ. ร่วมกับ กษ. และหน่วยงานที่เกี่ยวข้อง ร่วมกันจัดทำแผนปฏิบัติการการจัดการการดื้อยาต้านจุลชีพประเทศไทย พ.ศ. 2560 – 2564  3. มอบหมายให้หน่วยงานที่เกี่ยวข้อง เช่น กต. ศธ. มท. กค. รับไปดำเนินการตามยุทธศาสตร์ที่เกี่ยวข้องต่อไป  โดยมีรายละเอียดสรุปได้ ดังนี้  1. ครม. มีมติ 10 พ.ค. 2559 รับทราบตามที่รัฐมนตรีว่าการกระทรวงสาธารณสุขรายงานผลการเข้าร่วมประชุมรัฐมนตรีสาธารณสุขว่าด้วยเรื่องการดื้อยาต้านจุลชีพในเอเชีย (Tokyo Meeting of Health Ministers on Antimicrobial Resistance in Asia) โดยการประชุมดังกล่าวมีวัตถุประสงค์เพื่อกระตุ้นเจตจำนงและความมุ่งมั่นทางการเมือง เพื่อแก้ไขปัญหาการดื้อยาต้านจุลชีพเนื่องจากการใช้ยาอย่างไม่สมเหตุสมผลทั้งในคน ปศุสัตว์ ประมง และเกษตรกรรม ซึ่งที่ประชุมได้รับรองแถลงการณ์ของรัฐมนตรีสาธารณสุข (Ministererial Communique) ว่าด้วยความร่วมมือของประเทศในแถบเอเซีย – แปซิฟิก ในการจัดการปัญหาการดื้อยาต้านจุลชีพในเอเชีย และประเทศญี่ปุ่น  2. กระทรวงสาธารณสุข และกระทรวงเกษตรและสหกรณ์ ตระหนักถึงความสำคัญของสถานการณ์การดื้อยาต้านจุลชีพ (Antimicrobial resistance : AMR) ที่ทวีความรุนแรงมากขึ้น และมีแนวโน้มเพิ่มขึ้นอย่างต่อเนื่อง โดยเฉพาะปัญหาเชื้อแบคทีเรียดื้อยากำลังเข้าสู่ภาวะวิกฤติ เนื่องจากเชื้อดื้อยาเพิ่มขึ้นขณะที่ประสิทธิภาพยาต้านจุลชีพที่มีใช้กลับลดลง  ซึ่งสถานการณ์นี้จะทำให้ทุกประเทศทั่วโลก รวมทั้งประเทศไทยเข้าสู่ยุคหลังยาปฏิชีวนะ (post-antibiotic era) ที่การเจ็บป่วยจากการติดเชื้อเพียงเล็กน้อยอาจเป็นอันตรายถึงชีวิต เนื่องจากไม่มียาต้านจุลชีพที่มีประสิทธิภาพในการรักษา และจะส่งผลกระทบเป็นวงกว้างทั้งต่อสุขภาพคน สุขภาพสัตว์ และสิ่งแวดล้อม รวมทั้งต่อเศรษฐกิจของประเทศ  3. ในปี พ.ศ. ๒๕๕๗ กระทรวงสาธารณสุขได้วิเคราะห์สถานการณ์ของการจัดการปัญหา เชื้อดื้อยาต้านจุลชีพของประเทศไทย พบว่าประเทศไทยมีการดำเนินงานและกิจกรรมเพื่อแก้ไขปัญหา เชื้อดื้อยาในหลายด้าน แต่ขาดระบบการจัดการในภาพรวมทำให้การทำงานของหน่วยงานต่างๆ ขาดความเป็นเอกภาพ และไม่มีทิศทางร่วมกันที่ชัดเจน สาเหตุหลัก คือ การไม่มีนโยบายระดับประเทศเพื่อจัดการการดื้อยาต้านจุลชีพเป็นการเฉพาะ ซึ่งจะเป็นกรอบการทำงานให้แก่หน่วยงานต่างๆ สามารถดำเนินการร่วมกันได้อย่างมีประสิทธิภาพและบูรณาการ เพื่อแก้ไขปัญหาดังกล่าว ในเดือนพฤษภาคม ๒๕๕๘ กระทรวงสาธารณสุขได้แต่งตั้งคณะกรรมการประสานและบูรณาการงานด้านการดื้อยาต้านจุลชีพ ประกอบด้วยหน่วยงานจากหลายภาคส่วน เช่น กระทรวงสาธารณสุข กระทรวงเกษตรและสหกรณ์ ภาคการศึกษา สมาคมวิชาชีพ ภาคประชาสังคม และอื่นๆ โดยมีผู้แทนจากกระทรวงสาธารณสุข และกระทรวงเกษตรและสหกรณ์เป็นฝ่ายเลขานุการร่วมกัน เพื่อจัดทำแผนยุทธศาสตร์การจัดการการดื้อยาต้านจุลชีพประเทศไทย และนำเสนอคณะรัฐมนตรี  4. การดื้อยาต้านจุลชีพเป็นภัยคุกคามต่อสุขภาพโลกที่ส่งผลกระทบอย่างกว้างขวางทั้งต่อประเทศที่พัฒนาแล้วและประเทศที่กำลังพัฒนา ดังนั้น เพื่อเป็นการเร่งแก้ไขปัญหาเชื้อดื้อยาของประเทศ แสดงความมุ่งมั่นของประเทศไทยในการร่วมแก้ปัญหาเชื้อดื้อยาในระดับโลก และส่งเสริมภาพลักษณ์ที่ดีของประเทศไทย ในฐานะที่ประเทศไทยเป็นประธานของกลุ่มประเทศ G77 จึงมีความจำเป็นเร่งด่วนในการเสนอแผนยุทธศาสตร์การจัดการการดื้อยาต้านจุลชีพประเทศไทย พ.ศ. ๒๕๖๐-๒๕๖๔ เพื่อคณะรัฐมนตรีพิจารณาเพื่อให้ความเห็นชอบ ก่อนการประชุมระดับสูงเรื่องการดื้อยาต้านจุลชีพ  (High level meeting on Antimicrobial Resistance) ในการประชุมสมัชชาสหประชาชาติ สมัยสามัญ (United Nations General Assembly : UNGA) ซึ่งจะมีขึ้นในวันที่ ๒๑ กันยายน ๒๕๕๙ นี้  5. แผนยุทธศาสตร์การจัดการการดื้อยาต้านจุลชีพประเทศไทย พ.ศ. ๒๕๖๐-๒๕๖๔ จะเป็นกรอบการทำงานร่วมกันของหน่วยงานต่างๆ ในการไขปัญหาการดื้อยาต้านจุลชีพอย่างบูรณาการของภาคส่วนต่างๆ การจัดทำแผนยุทธศาสตร์นี้ คำนึงถึงความสอดคล้องระหว่างนโยบายต่างๆ ทั้งนโยบายภายในประเทศ นโยบายระดับภูมิภาค และนโยบายโลก และบูรณาการการทำงานของภาคส่วนภายใต้แนวคิด ๒ เรื่อง ได้แก่ (๑) แนวคิดสุขภาพหนึ่งเดียว (One Health approach) ที่การแก้ปัญหาการดื้อยาควรคำนึงถึงความเชื่อมโยงระหว่างสุขภาพคน สุขภาพสัตว์ และสิ่งแวดล้อม และ (๒) แนวคิดเรื่องสามเหลี่ยมเขยื้อนภูเขา ที่ต้องอาศัยหน่วยงานและกลุ่มคนที่มีพลังทางความรู้ อำนาจเชิงนโยบาย และพลังทางสังคมในการแก้ไขปัญหา นอกจากนี้การพัฒนาแผนยุทธศาสตร์ฯ ตั้งอยู่บนหลักการ ๓ ด้าน ได้แก่ (๑) เป็นแผนยุทธศาสตร์ที่เน้นลงมือทำและวัดผลได้ (๒) เป็นแผนยุทธศาสตร์ที่เน้นการทำงานสอดคล้องกันในทุกภาคส่วน (๓) เป็นแผนยุทธศาสตร์ที่สร้างความมุ่งมั่นทางการเมือง (political commitment) ซึ่งเป็นหัวใจสำคัญในการนำสู่การจัดการปัญหาและการจัดสรรทรัพยากรที่เหมาะสม เพื่อให้การจัดการปัญหาการดื้อยาต้านจุลชีพของประเทศมีประสิทธิภาพและยั่งยืน โดยเป้าประสงค์ที่ต้องการบรรลุของแผนยุทธศาสตร์ฯ ภายในปี พ.ศ. ๒๕๖๔ คือ การป่วยจากเชื้อดื้อยาลดลงร้อยละ ๕๐ การใช้ยาต้านจุลชีพสำหรับมนุษย์และสัตว์ ลดลงร้อยละ ๒๐ และ ๓๐ ตามลำดับ ประชาชนมีความรู้เรื่องเชื้อดื้อยาและตระหนักในการใช้ยาต้านจุลชีพอย่างเหมาะสมเพิ่มขึ้นร้อยละ ๒๐ และระบบจัดการการดื้อยาต้านจุลชีพมีสมรรถนะตามเกณฑ์สากล  6. แผนยุทธศาสตร์ประกอบด้วย ๖ ยุทธศาสตร์ ดังนี้ ยุทธศาสตร์ที่ (๑) การเฝ้าระวังการดื้อยาต้านจุลชีพภายใต้แนวคิดสุขภาพหนึ่งเดียว ยุทธศาสตร์ที่ (๒) การควบคุมการกระจายยาต้านจุลชีพในภาพรวมของประเทศ ยุทธศาสตร์ที่ (๓) การป้องกันและควบคุมการติดเชื้อในสถานพยาบาล และควบคุมกำกับดูแลการใช้ยา ยุทธศาสตร์ที่ (๔) การป้องกันและควบคุมเชื้อดื้อยาและควบคุมกำกับดูแลการใช้ยาต้านจุลชีพอย่างเหมาะสมในภาคการเกษตรและสัตว์เลี้ยง และยุทธศาสตร์ที่ (๕) การส่งเสริมความรู้ด้านเชื้อดื้อยาและความตระหนักด้านการใช้ยาต้านจุลชีพอย่างเหมาะสม และ ยุทธศาสตร์ที่ (๖) การบริหารและพัฒนากลไกระดับนโยบายเพื่อขับเคลื่อนงานด้านการดื้อยาต้านจุลชีพอย่างยั่งยืน  7. โดยกระทรวงเกษตรและสหกรณ์เป็นผู้รับผิดชอบหลักในยุทธศาสตร์ที่ (๔) การป้องกันและควบคุมเชื้อดื้อยาและควบคุมกำกับดูแลการใช้ยาต้านจุลชีพอย่างเหมาะสมในภาคเกษตรกรรมและสัตว์เลี้ยง ซึ่งครอบคลุมทั้งการปศุสัตว์ ประมง และการเกษตร ในประเด็นยุทธศาสตร์ที่ (๔) นี้ประกอบด้วย  ๕ กลยุทธ์ ดังนี้  กลยุทธ์ที่ (๔.๑) การลดใช้ยาต้านจุลชีพในการทำปศุสัตว์  กลยุทธ์ที่ (๔.๒) การลดเชื้อดื้อยาต้านจุลชีพในห่วงโซ่การผลิตอาหาร  กลยุทธ์ที่ (๔.๓) การพัฒนาระบบเฝ้าระวังการใช้ยาต้านจุลชีพในพืช มีมาตรการดำเนินการ คือ ทบทวนและเฝ้าระวังการใช้ยาต้านจุลชีพในทุกรูปแบบที่มีการใช้ในระบบการปลูกพืช และการตกค้าง/ปนเปื้อนของยาปฏิชีวนะในผลิตผลเกษตร (ตั้งแต่การปลูกจนถึงผู้บริโภค) และควบคุมการใช้ยาต้านจุลชีพในภาคการเพาะปลูก  กลยุทธ์ที่ (๔.๔) การพัฒนาต้นแบบสถานพยาบาลสำหรับสัตว์เลี้ยงในการใช้ยาต้านจุลชีพอย่างเหมาะสม  กลยุทธ์ที่ (๔.๕) การพัฒนาให้ความรู้เรื่องการใช้ยาต้านจุลชีพกับผู้ที่เกี่ยวข้องในภาคการเกษตรทั้งพืชและสัตว์  **มติ ครม. :** เห็นชอบทั้ง 3 ข้อ ตามที่ สธ. เสนอ ทั้งนี้ ให้ สธ. และหน่วยงานที่เกี่ยวข้องรับความเห็นของ สงป. และ สศช. ไปพิจารณาดำเนินการในส่วนที่เกี่ยวข้องต่อไปด้วย | **หน่วยงานที่รับผิดชอบ** : สธ./กษ. (ปศ./กป./วก./มกอช./กสก.)  **ประโยชน์ที่ได้รับ :**  เพื่อประชาชนจะมีสุขภาพดีขึ้นและปลอดภัยมากขึ้น เนื่องจากความเสี่ยงจากการป่วยและการตายจากเชื้อดื้อยาน้อยลง  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 32/2559 วันพุธที่ 17 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **170859**  **เรื่อง** **:** การแสดงความจำนงเพื่อเริ่มกระบวนการเตรียมการจัดทำความตกลงการค้าเสรีกับสหภาพเศรษฐกิจยูเรเซีย  **สารัตถะ :** พณ. เสนอ ครม. พิจารณาให้ความเห็นชอบในการแสดงความจำนงเพื่อเริ่มกระบวนการเตรียมการจัดทำ ความตกลงการค้าเสรีกับสหภาพเศรษฐกิจยูเรเซีย โดยประสาน กต. เพื่อดำเนินการผ่านข่องทางทางการทูต  โดยมีรายละเอียดสรุปได้ ดังนี้  1. มติ ครม. เมื่อวันที่ 20 เม.ย. 2558 รับทราบผลการเยือนไทยอย่างเป็นทางการของนายกรัฐมนตรีสหพันธรัฐรัสเซีย (นายดมิทรี เมดเวเดฟ) ระหว่างวันที่ 7 – 8 เม.ย. 2558 โดยฝ่ายรัสเซียเสนอให้ไทยจัดทำข้อตกลง เขตการค้าเสรีไทย – สหภาพเศรษฐกิจยูเรเซีย ซึ่งไทยรับไปศึกษาความเป็นไปได้ และจะแจ้งให้ฝ่ายรัสเซียทราบต่อไป  2. มติ ครม. เมื่อวันที่ 10 พ.ค. 2559 รับทราบผลการเยือนสหพันธรัฐรัสเซียอย่างเป็นทางการ ของรองนายกรัฐมนตรี (นายสมคิด จาตุศรีพิทักษ์) ระหว่างวันที่ 22 – 26 ก.พ. 2559 โดยมีสาระสำคัญรวมถึง การหารือกับภาครัฐรัสเซียเกี่ยวกับความร่วมมือด้านเศรษฐกิจ การค้า การซื้อขายยางพารา การลงทุน การท่องเที่ยว พลังงานวิทยาศาสตร์และเทคโนโลยี และการจัดทำความตกลงการค้าเสรี (FTA) ไทย – สหภาพเศรษฐกิจยูเรเซีย (Eurasian Economic Union : EAEU)  3. มติ ครม. เมื่อวันที่ 24 พ.ค. 2559 รับทราบรายงานผลการเยือนสหพันธรัฐรัสเซียอย่างเป็นทางการ ของนายกรัฐมนตรี และผลการประชุมสุดยอดอาเซียน – รัสเซีย สมัยพิเศษ ระหว่างวันที่ 17 – 20 พ.ค. 2559  มีผลลัพธ์ที่สำคัญ เช่น ทั้งสองฝ่ายเห็นพ้องที่จะเพิ่มมูลค่าการค้าเป็น 5 เท่า ภายใน 5 ปี ฝ่ายรัสเซียสนใจที่จะซื้อสินค้าเกษตรจากฝ่ายไทย และยินดีเป็นศูนย์กลางการค้าและการลงทุนของฝ่ายไทยในสหภาพเศรษฐกิจยูเรเซีย (EAEU)  และที่ประชุมสุดยอดอาเซียน – รัสเซีย เห็นพ้องที่จะขยายการค้าและการลงทุน และสนับสนุนให้มีการจัดทำความตกลงการค้าเสรีระหว่างอาเซียนและ EAEU  4. สหภาพเศรษฐกิจยูเรเซีย (Eurasia Economic Union : EAEU) เป็นองค์กรระหว่างประเทศซึ่งมีวัตถุประสงค์เพื่อยกระดับความร่วมมือทางเศรษฐกิจระหว่างประเทศสมาชิกให้ใกล้ชิดยิ่งขึ้น มีผลบังคับใช้ในวันที่ 1 ม.ค. 2558 ปัจจุบันมีสมาชิก 5 ประเทศ คือ รัสเซีย คาซัคสถาน เบลารุส อาร์เมเนีย และคีร์กีซสถาน  5. ในการเยือนระดับสูงของทั้งสองประเทศที่ผ่านมา (ตามข้อ 2) รัสเซียผลักดันเรื่องการจัดทำ FTA ระหว่าง ไทยและ EAEU มาโดยตลอด โดยฝ่ายรัสเซียแจ้งว่าจะสนับสนุนฝ่ายไทยในเรื่องนี้ และอยู่ระหว่างการโน้มน้าวประเทศสมาชิก EAEU อื่นๆ ได้แก่ เบลารุส คาซัคสถาน อาร์มาเนีย และคีร์กีซสถาน ให้การสนับสนุนการจัดทำ FTA กับไทยด้วย  6. พณ. ได้ประสาน กต. ให้ช่วยผลักดันกับประเทศสมาชิก EAEU อื่นๆ ผ่านช่องทางทางการทูต ได้แก่ คาซัคสถาน อาร์มาเนีย และคีร์กีซสถาน เพื่อให้การสนับสนุนการจัดทำ FTA ระหว่างไทยและ EAEU โดยได้รับแจ้งว่าคาซัคสถานยินดีให้การสนับสนุนไทยด้านอาร์มาเนียแจ้งอย่างไม่เป็นทางการว่าไม่ขัดข้อง และคีร์กีซสถานไมได้แสดงท่าที แต่ขอให้ไทยแจ้งความจำนงอย่างเป็นทางการต่อ EAEU  7. เมื่อปี 2557 พณ. ร่วมกับมูลนิธิสถาบันวิจัยนโยบายเศรษฐกิจการคลังจัดทำโครงการศึกษาเรื่องการจัดทำความตกลงการค้าเสรีระหว่างไทยกับสหภาพศุลกากรรัสเซีย คาซัคสถาน และเบลารุส โดยมีการจัดสัมมนาระดมความเห็นกลุ่มย่อย (Focus Group) ในสาขาต่างๆ ได้แก่ อาหารสำเร็จรูป ยางและผลิตภัณฑ์ น้ำตาล เครื่องจักรและอิเล็กทรอนิกส์ เคมีภัณฑ์อินทรีย์ ผลิตภัณฑ์เหล็ก บริการท่องเที่ยว โลจิสติกส์ และบริการสุขภาพ และสัมมนาเผยแพร่ ผลการศึกษาและรับฟังความคิดเห็นสาธารณะ สรุปผลการศึกษาได้ ดังนี้  7.1 การจัดทำ FTA กับ EAEU จะช่วยลดอุปสรรคการค้ากับประเทศสมาชิก EAEU และเพิ่มโอกาสการลงทุน นอกจากนี้ การส่งออกของไทยทั้งและ EAEU จะขยายตัวและทำให้สวัสดิภาพของประชากรดีขึ้น การจ้างงานของไทยเพิ่มขึ้นในทุกกรณี การบริโภค การลงทุน และการใช้จ่ายภาครัฐของไทยเติบโตขึ้นแต่การนำเข้าลดลงเล็กน้อย  7.2 กลุ่มสหภาพศุลกากรรัสเซีย คาซัคสถาน และเบลาลุส มีแนวโน้มการเจริญเติบโตทางเศรษฐกิจอีกมาก อีกทั้งการเพิ่มขึ้นของชนชั้นกลางในรัสเซีย จะเป็นโอกาสสำหรับสินค้าส่งออกของไทยเพิ่มขึ้นในระยะกลางและระยะยาว  7.3 การจัดทำ FTA กับ EAEU จะเป็นประโยชน์กับไทยในภาพรวม ดังนี้  (1) อัตราการขยายตัวทางเศรษฐกิจของไทยจะอยู่ที่ร้อยละ 0.0717 – 0.2029 โดยการที่ไทยและ EAEU มีโครงสร้างทางเศรษฐกิจที่ต่างกันจะเป็นโอกาสสำหรับการเปิดเสรีทางการค้าระหว่างกัน  (2) สินค้าที่ไทยมีศักยภาพแข่งขันในตลาด EAEU มีมูลค่ามากกว่ามูลค่าสินค้าอ่อนไหวของไทย  โดยสาขาที่ไทยจะได้ประโยชน์ ได้แก่ ยานยนต์และชิ้นส่วนผลิตภัณฑ์เหล็ก สาขาที่อาจได้รับผลกระทบ ได้แก่ เคมีภัณฑ์ อนินทรีย์ ปุ๋ย เหล็กและเหล็กกล้า การค้าบริการที่ไทยมีศักยภาพแข่งขัน คือ การท่องเที่ยว สาขาบริการอ่อนไหวของไทย คือ บริการก่อสร้าง  (3) ไทยสามารถใช้ EAEU เป็นช่องทางจำหน่ายไปประเทศเอเชียกลางต่อไป  8. ปัจจุบัน การค้าระหว่างไทยและ EAEU มีมูลค่าประมาณ 2,490.49 ล้านดอลลาร์สหรัฐ และในช่วง การเยือน และในช่วงการเยือนสหรัฐพันธรัฐรัสเซียอย่างเป็นทางการของนายกรัฐมนตรี (ตามข้อ 3) ผู้นำทั้งสองฝ่ายได้ ตกลงตั้งเป้ามูลค่าการค้าเป็น 5 เท่าใน 5 ปีให้บรรลุเป้าหมายการค้า 1 หมื่นล้านเหรียญสหรัฐ นอกจากนี้ รัสเซีย ยังสนับสนุนการจัดทำ FTA ระหว่างไทยและ EAEU โดยขอให้ไทยแสดงความจำนงในการจัดทำ FTA กับ EAEU  โดยเร็วเนื่องจากจะช่วยยกระดับความสัมพันธ์ด้านเศรษฐกิจ และเป็นกลไกสำคัญในการขยายการค้าและการลงทุนระหว่างกัน ทั้งนี้ EAEU เป็นตลาดใหญ่ ซึ่งจะช่วยให้บรรลุเป้ามูลค่าการค้ากับรัสเซีย รวมถึงสร้างบรรยากาศ ในการประกอบธุรกิจที่ดีสำหรับนักธุรกิจของทั้งสองฝ่าย  9. ตามระเบียบของ EAEU กระบวนการจัดทำ FTA ของ EAEU ประเทศที่สนใจจะต้องแสดงความจำนง ที่จะจัดทำ FTA กับ EAEU กับคณะกรรมาธิการความร่วมมือทางเศรษฐกิจในภูมิภาคยูเรเซีย (Eurasian Economic Commission : EAEC) และเมื่อประเทศสมาชิก EAEU ทุกประเทศให้ความเห็นชอบแล้ว สองฝ่ายจะจัดตั้งคณะทำงานร่วม (Joint Study Group) เพื่อทำการศึกษาผลกระทบและความเป็นไปได้ (Joint feasibility Study) ในการจัดทำ  FTA ระหว่างกัน ซึ่งหากผลการศึกษาออกมาในเชิงบวก จึงจะเริ่มต้นกระบวนการเจรจา ดังนั้น เพื่อให้เป็นไปตาม ผลการหารือระหว่างผู้นำไทยและรัสเซีย ไทยจึงควรดำเนินการแสดงความจำนงเพื่อเริ่มต้นกระบวนการเตรียมการจัดทำ FTA กับ EAEU ต่อไป  10. พณ. โดยกรมเจรจาการค้าระหว่างประเทศได้หารือกับหน่วยงานที่เกี่ยวข้องทั้งภาครัฐและภาคเอกชนมาอย่างต่อเนื่อง เพื่อกำหนดทิศทางและรูปแบบการปฏิสัมพันธ์ทางเศรษฐกิจกับสหภาพเศรษฐกิจยูเรเซียที่จะเกิดประโยชน์สูงสุดต่อไทย โดยเมื่อวันที่ 10 พ.ค. 2559 ได้จัดการประชุมหารือกับหน่วยงานที่เกี่ยวข้อง ประกอบด้วย กต. กค. กษ. อก. สธ. ทส. ทก. สภาหอการค้าแห่งประเทศไทย สภาอุตสาหกรรมแห่งประเทศไทย สมาคมธนาคารไทย สมาคม ผู้ส่งออกและผู้ผลิตไทย สมาคมอุตสาหกรรมทูน่าไทย และสมาคมตัวแทนขนส่งสินค้าทางอากาศไทย เพื่อพิจารณาเกี่ยวกับการเริ่มกระบวนการจัดทำ FTA ระหว่างไทยและ EAEU ที่ประชุมไม่ขัดข้องที่ไทยจะแสดงความจำนง ในการจัดทำ FTA กับ EAEU  11. ปัจจุบัน EAEU สรุปผลการเจรจา FTA กับเวียดนามแล้ว และอยู่ระหว่าง การเจรจา FTA กับอิสราเอล รวมทั้งอยู่ระหว่างการศึกษาภายใต้กรอบ Joint Feasibility Study กับอียิปต์และอินเดีย ประเทศอื่นๆ ที่แสดง ความสนใจในการจัดทำ FTA กับ EAEU ได้แก่ อิหร่าน จีน ประเทศไนภูมิภาคลาตินอเมริกา สิงคโปร์ อินโดนีเซีย  และกัมพูชา เป็นต้น  **มติ ครม.** : เห็นชอบตามที่ พณ. เสนอ และให้ พณ. รับความเห็นของ กต. และ สศช. ไปพิจารณาดำเนินการต่อไปด้วย | **หน่วยงานที่รับผิดชอบ** : พณ./กษ. (สศก.)  **ประโยชน์ที่ได้รับ :**  เพื่อกำหนดทิศทางและรูปแบบการปฏิสัมพันธ์ทางเศรษฐกิจกับสหภาพเศรษฐกิจยูเรเซียที่จะเกิดประโยชน์สูงสุดต่อไทย ช่วยยกระดับความสัมพันธ์ด้านเศรษฐกิจ และเป็นกลไกสำคัญในการขยายการค้าและการลงทุนระหว่างกัน  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 32/2559 วันพุธที่ 17 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **170859**  **เรื่อง** **:** ขออนุมัติระบายผลิตภัณฑ์มันสำปะหลังคงเหลือในการดูแลของรัฐ  **สารัตถะ :** พณ. เสนอ ครม. พิจารณา ตามมติที่ประชุมคณะกรรมการนโยบายและบริหารจัดการมันสำปะหลัง ที่ได้เห็นชอบในการประชุมครั้งที่ 3/2559 เมื่อวันที่ 1 ส.ค. 2559 ดังนี้  1. รับทราบผลการตรวจสอบปริมาณ คุณภาพ และการดำเนินการ  2. เห็นชอบแนวทางการระบายผลิตภัณฑ์มันสำปะหลังคงเหลือในสต็อกของรัฐบาล  โดยมีรายละเอียดสรุปได้ ดังนี้  1. ครม. มีมติเมื่อวันที่ 18 ก.พ. 2558 เห็นชอบแนวทางการดำเนินการระบายผลิตภัณฑ์มันสำปะหลังคงเหลือในสต็อกของรัฐบาล ตามข้อเสนอของคณะกรรมการนโยบายและบริหารจัดการมันสำปะหลัง (นนบส.) ในการประชุมครั้ง ที่ 2/2557 เมื่อวันที่ 8 ธ.ค. 2557 และครั้งที่ 1/2558 เมื่อวันที่ 13 ม.ค. 2558 ดังนี้  1.1 รับทราบปริมาณผลิตภัณฑ์มันสำปะหลังคงเหลือในสต็อกของรัฐบาล เป็นมันสำปะหลังเส้น 490,593.74 ตัน และแป้งมันสำปะหลัง 7,799.35 ตัน  1.2 ก่อนดำเนินการระบาย ให้มีการจัดตั้งคณะทำงานระบายผลิตภัณฑ์มันสำปะหลังคงเหลือในสต็อกของรัฐบาล เพื่อพิจารณาหลักเกณฑ์ แนวทางและเงื่อนไขการระบายผลิตภัณฑ์มันสำปะหลังตามโครงการแทรกแซงตลาด ให้เป็นไปตามแนวทางการระบายที่ได้รับความเห็นชอบ  1.3 มอบหมายให้องค์การคลังสินค้า แจ้งยืนยันปริมาณที่มีอยู่จริง สภาพของผลิตภัณฑ์มันสำปะหลัง ภาระผูกพันของผลิตภัณฑ์มันสำปะหลัง รวมทั้งปริมาณคงเหลือที่ปลอดภาระผูกพันที่สามารถระบายได้รายคลัง  1.4 มอบหมายคณะทำงานระบายฯ พิจารณากรอบการระบาย เช่น วัตถุประสงค์ในการระบายเกณฑ์การพิจารณาราคาขาย รวมถึงคุณสมบัติของผู้มีสิทธิเสนอซื้อ เป็นต้น แล้วเสนอประธานคณะกรรมการนโยบายและบริหารจัดการมันสำปะหลังพิจารณาให้ความเห็นชอบให้ดำเนินการระบายตามกรอบที่นำเสนอ หลังจากนั้น คณะทำงานระบายฯ จะดำเนินการระบายและสรุปผลเสนอให้ประธานคณะกรรมการนโยบายและบริหารจัดการมันสำปะหลังพิจารณาอนุมัติผลการระบาย  1.5 ระบบด้วยวิธีการเปิดประมูลขายให้ผู้ประกอบการเป็นการทั่วไป ทั้งนี้ ส่วนต่างของราคาที่ประมูลได้กับราคาที่รัฐควรได้รับตามคุณภาพสินค้าควรจะเป็นตามระยะเวลาที่เก็บรักษา รวมทั้งค่าเสียหายใดๆ ที่เกิดขึ้น ทั้งก่อนและหลังการขาย ให้องค์การคลังสินค้า พิจารณาดำเนินการทางกฎหมายกับผู้เกี่ยวข้องและรายงานให้คณะกรรมการนโยบายและบริหารจัดการมันสำปะหลังทราบต่อไป  2. พณ. ได้มอบหมายให้กรมการค้าต่างประเทศ กรมการค้าภายใน และองค์การคลังสินค้า จัดเจ้าหน้าที่ร่วมกัน 3 ฝ่าย ออกตรวจสอบปริมาณผลิตภัณฑ์มันสำประหลังคงเหลือในการเก็บรักษาและดูแลขององค์การคลังสินค้า ตามข้อ 1.3 ระหว่างวันที่ 18 – 22 มิ.ย. 2559 ซึ่งองค์การคลังสินค้าได้รายงานรายละเอียดประกอบการพิจารณาระบาย และเมื่อวันที่ 25 ก.ค. 2559 รมว.พณ. ได้เห็นชอบให้นำเสนอคณะกรรมการนโยบายและบริหารจัดการมันสำปะหลังพิจารณา (เอกสาร 1) สรุปได้ดังนี้  (1) **ด้านปริมาณ** ผลการตรวจสอบของ 3 หน่วยงาน พบผลิตภัณฑ์มันสำปะหลังคงเหลือ 60 คลัง คำนวณตามปริมาตรมีผลิตภัณฑ์มันสำปะหลังคงเหลือประมาณ 348,267 ตัน โดยมีส่วนต่างจากปริมาณผลิตภัณฑ์สำปะหลังที่รายงานคณะรัฐมนตรีในการประชุมเมื่อวันที่ 18 ก.พ. 2558 ตามข้อ 1.1 จำนวน 142,326 ตัน แยกเป็นกรณีสูญหาย 29 คลัง 133,805 ตัน กรณีไฟไหม้ 3 คลัง 3,044 ตัน กรณีจ่ายคืนให้เกษตรกรเนื่องจากไม่ได้ปฏิบัติตามเงื่อนไขโดยนำเอกสารใบประทวนสินค้ามาขึ้นเงินกับธนาคารเพื่อการเกษตรและสหกรณ์การเกษตร ตามกำหนดเวลา และส่งคืนลานมันเนื่องจากส่งมันเส้นเกิน รวมทั้งสิ้น 4 คลัง 418 ตัน กรณีขายตามขั้นตอนโดยถูกต้อง 3 ครั้ง 5,718 ตัน  และกรณีปรับเพิ่มบัญชีให้ถูกต้องตามปริมาณผลิตภัณฑ์มันสำปะหลังที่มีอยู่จริง 2 คลัง 659 ตัน  สำหรับแป้งมันสำปะหลัง 7,799.35 ตัน จากการตรวจสอบมาตรฐานสินค้าโดยบริษัทเซอร์เวย์กลาง พบว่าไม่ได้คุณภาพตามมาตรฐานทั้งหมด องค์การคลังสินค้า จึงได้แจ้งความร้องทุกข์ดำเนินคดีกับผู้รับผิดชอบ ทั้งปริมาณแป้งมันสำปะหลังที่สูญหายและคงเหลือดังกล่าวแล้ว  (2) **ด้านคุณภาพ** องค์การคลังสินค้าได้ว่าจ้างผู้ประกอบธุรกิจตรวจสอบมาตรฐานสินค้าผลิตภัณฑ์มันสำปะหลัง (เซอร์เวย์อิสระ) บริษัทโคเคนา อินสเปคชั่น(ประเทศไทย) จำกัด สุ่มตรวจสอบคุณภาพผลิตภัณฑ์มันสำปะหลังคงเหลือทั้ง 60 คลัง ตามมาตรฐานกรมค้าต่างประเทศด้วยการชักตัวอย่างรอบกองและชักตัวอย่างจากส่วนที่ลึกจากผิวกองไม่น้อยกว่า 1 เมตร แต่ละจุดห่างกันในรัศมีไม่เกิน 4 เมตร โดยชักตัวอย่างแต่ละจุดไม่น้องกว่า 0.5 กิโลกรัม ผลการตรวจสอบพบว่า  มีผลิตภัณฑ์มันสำปะหลังที่มีคุณภาพตรงตามมาตรฐานสินค้ากรมการค้าต่างประเทศ จำนวน 121,259 ตัน เก็บรักษาไว้ในคลัง 11 แห่ง และมีผลิตภัณฑ์มันสำปะหลังที่มีคุณภาพไม่ตรงตามมาตรฐานสินค้ากรมการค้าต่างประเทศ จำนวน 227,008 ตัน เก็บรักษาไว้ในคลัง 49 แห่ง นอกจากนี้องค์การคลังสินค้าได้เชิญผู้แทนส่วนราชการที่เกี่ยวข้อง ได้แก่ กรมปศุสัตว์ กรมพัฒนาพลังงานทดแทนและอนุรักษ์พลังงาน การไฟฟ้าส่วนภูมิภาค กรมวิชาการเกษตร มหาวิทยาลัยเทคโนโลยีสุรนารีและภาคเอกชน เข้าร่วมตรวจสอบคุณภาพจากคลังตัวอย่าง 2 แห่ง และพิจารณาความเหมาะสมในการนำไปใช้ประโยชน์ ซึ่งผลการตรวจสอบได้รับรายงาน ดังนี้  กรมปศุสัตว์ รายงานว่า มีคุณภาพต่ำไม่เหมาะสมที่จะนำไปใช้เป็นอาหารสัตว์  กรมพัฒนาพลังงานทดแทนและอนุรักษ์พลังงาน รายงานว่า มีความเหมาะสมที่จะนำไปใช้เป็นเชื้อเพลิง แต่ต้องคำนึงถึงมลภาวะที่จะเกิดจากเถ้าของเชื้อเพลิงเนื่องจากมีชีวมวลสูง  มหาวิทยาลัยเทคโนโลยีสุรนารี รายงานว่า น่าจะใช้เป็นเชื่อเพลิง หรือนำไปใช้เป็นวัตถุดิบผลิตเอทานอล ได้หรือนำไปผลิตเอทานอลเพื่อใช้การผลิตแก๊สโซฮอลล์ได้ และถ้าไม่มีรากับสารพิษสามารถนำมาใช้เป็นอาหารสัตว์  (โค กระบือ)ได้  ภาคเอกชน รายงานว่า สามรถนำไปใช้ทำเชื้อเพลิงผลิตปูนซิเมนต์ได้  (3) ด้านการดำเนินคดี องค์การคลังสินค้า ได้แจ้งความร้องทุกข์เพื่อดำเนินคดีกับผู้กระทำผิดกรณีสูญหาย รวม 24 คดี โดยในจำนวนนี้เป็นกรณีที่มีการอำพรางชุกซ่อนแกลบไว้ใต้กองมัน 1 แห่ง ในพื้นที่จังหวัดอุบลราชธานี ได้เก็บรวบรวมพยานหลักฐานไว้เรียบร้อยแล้ว ผลการดำเนินคดี ณ ปัจจุบันอยู่ระหว่างการ พิจารณาในชั้นพนักงาน สอบสวน 19 คดี ชั้นพนักงานอัยการ 3 คดี และชั้นศาล 2 คดี และเป็นการแจ้งความร้องทุกข์กรณีเกิดเพลิงไหม้ 1 คดี ซึ่งพนักงานสอบสวนได้มีหนังสือแจ้งยืนยันว่าผลิตภัณฑ์มันสำปะหลังที่คงเหลือจำนวน 10 คดี ไม่ได้ยืดไว้เป็นของกลางในคดีอาญา เนื่องจากได้ตรวจพิสูจน์หลักฐานทางคดีแล้ว และไม่มีความจำเป็นที่จะใช้เป็นหลักฐานพิสูจน์ความผิดจึงสามารถระบายได้ สำหรับผลิตภัณฑ์สำปะหลังอีก 14 คดี ที่ตรวจพบการกระทำความผิดเพิ่มเติมระหว่างการตรวจสอบ เมื่อเดือนมิถุนายน 2559 อยู่ระหว่างสอบถามความเห็นจากพนักงานสอบสวน ซึ่งหากสามารถระบายได้ก็จะดำเนินการในคราวเดียวกัน  (4) **ด้านการดำเนินการทางวินัย ทางอาญา** **และทางแพ่ง** องค์การคลังสินค้าได้มีคำสั่งแต่งตั้งคณะกรรมการตรวจสอบข้อเท็จจริง โดยเชิญบุคคลภายนอกที่มีความเชี่ยวชาญด้านการสอบสวนและการตรวจสอบบัญชี ร่วมเป็นกรรมการ เพื่อตรวจสอบรายละเอียดการดำเนินการทั้งหมดว่ามีพนักงานองค์การคลังสินค้าเข้าไปมีส่วนร่วมในความเสียหายที่เกิดขึ้นในกรณีต่างๆ หรือไม่ อย่างไร โดยเฉพาะการตรวจรับเพื่อขออนุมัติชำระค่าฝากเก็บและ/หรือค่าพลิกกอง หลังจากที่ตรวจพบการกระทำความผิด หรือเป็นการตรวจรับเพื่อของอนุมัติชำระเงินโดยไม่ได้เข้าไปตรวจสอบความถูกต้องในการปฏิบัติตามสัญญา ซึ่งหากตรวจพบว่ามีพนักงานองค์การคลังสินค้าเข้าไปมีส่วนร่วมในการกระทำความผิดจะเข้าข่ายเป็นความผิดมูลฐานตาม พ.ร.บ. ป้องกันและปราบปรามการฟอกเงิน พ.ศ. 2552 ที่จะต้องดำเนินการต่อทรัพย์ที่ได้มาจากการกระทำความผิด และหากพบเป็นกรณีทุจริตจะส่งข้อมูลให้คณะกรรมการป้องกันปราบปรามการทุจริตภาครัฐ (ป.ป.ท.) หรือคณะกรรมการป้องกันปราบปรามการทุจริตแห่งชาติ (ป.ป.ท.) ดำเนินการตามกฎหมายต่อไป  (5) **ด้านการระบาย** องค์การคลังสินค้าเสนอขออนุมัติในหลักการระบายผลิตภัณฑ์มันสำปะหลังคงเหลือ ในสต็อกของรัฐบาล ทั้งผลิตภัณฑ์ที่มีคุณภาพตรงตามมาตรฐานและไม่ตรงตามมาตรฐาน ที่ไม่ติดภาระผูกพันทางคดี และพนักงานสอบสวนมีหนังสือยืนยันว่าสามารถระบายได้ตามจำนวนที่เหลืออยู่จริง สำหรับส่วนต่างของราคาหลังการระบาย ให้องค์การคลังสินค้าร่วมกับหน่วยงานที่เกี่ยวข้องดำเนินการตามกฎหมายเพื่อให้ผู้ที่ต้องรับผิดชดใช้ความเสียหายให้แก่ รัฐตามกฎหมายต่อไป  3. กรมการค้าต่างประเทศ ได้เสนอแนวทางการระบายผลิตภัณฑ์มันสำปะหลังคงเหลือในสต็อกของรัฐบาล  โดยมีรายละเอียดดังนี้  (1) กรณีผลิตภัณฑ์มันสำปะหลังที่มีคุณภาพเป็นไปตามมาตรฐานที่กำหนด เห็นควรเปิดประมูลขายเป็นการทั่วไป  (2) กรณีผลิตภัณฑ์มันสำปะหลังที่มีคุณภาพไม่เป็นไปตามมาตรฐานที่กำหนด เห็นควรระบายโดยมีเงื่อนไขไม่ให้นำผลิตภัณฑ์มันสำปะหลังดังกล่าวเข้าสู่ระบบการตลาดและการค้าปกติ เพื่อการบริโภคของคนหรือสัตว์ทุกรูปแบบ รวมถึงไม่นำไปปรับปรุงสภาพเพื่อการส่งออก โดยองค์การคลังสินค้าจะต้องมีมาตรการควบคุมการขนย้ายและการนำไปใช้อย่างเคร่งครัดเพื่อมิให้รั่วไหลและเกิดผลกระทบต่อตลาดและการค้าปกติ  (3) ให้คณะทำงานระบายผลิตภัณฑ์มันสำปะหลังคงเหลือในสต็อกของรัฐบาล ดำเนินการระบายโดยใช้ค่าเสื่อมสภาพที่ได้จากผลงานวิชาการของมหาวิทยาลัยเทคโนโลยีสุรนารี เป็นเกณฑ์ในการคำนวณราคาขายทั้งนี้ ส่วนต่างของราคาที่ประมูลได้กับราคาที่รัฐควรได้รับตามคุณภาพสินค้าที่ควรจะเป็นไปตามระยะเวลาที่เก็บรักษา รวมทั้งค่าเสียหายใดๆ ที่เกิดขึ้น ทั้งก่อนและหลังการขายให้องค์การคลังสินค้าพิจารณาดำเนินการทางกฎหมายกับผู้เกี่ยวข้องและรายงานผลให้คณะกรรมการนโยบายและบริหารจัดการมันสำปะหลังทราบต่อไป  (4) กรณีการประมูลมีผู้เสนอซื้อ แต่เสนอซื้อในราคาต่ำกว่าเกณฑ์ราคาที่กำหนดให้คณะทำงานระบายฯ เจรจากับผู้เสนอราคาสูงสุดเพื่อให้ได้ข้อเสนอสุดท้ายและนำเสนอประธานกรรมการนโยบายและบริหารจัดการมันสำปะหลังพิจารณาการระบาย  (5) กรณีไม่มีผู้เสนอซื้อ ให้องค์การคลังสินค้าเจรจากับเจ้าของคลังเพื่อให้ได้ข้อเสนอสุดท้ายและนำเสนอประธานกรรมการนโยบายและบริหารจัดการมันสำปะหลังพิจารณาการระบาย  (6) มอบหมายให้คณะทำงานระบายผลิตภัณฑ์มันสำปะหลังคงเหลือในสต็อกของรัฐบาลพิจารณากำหนดรายละเอียดและเงื่อนไขประกาศเปิดประมูลและนำเสนอประธานกรรมการนโยบายและบริหารจัดการมันสำปะหลังพิจารณาให้ความเห็นชอบ ก่อนดำเนินการระบาย  4. คณะกรรมการนโยบายและบริหารจัดการมันสำปะหลัง ได้ประชุมครั้งที่ 3/2559 เมื่อวันที่ 1 ส.ค. 2559  มีมติรับทราบการรายงานปริมาณ คุณภาพและการดำเนินการขององค์การคลังสินค้าและเห็นชอบแนวทางระบายของกรมการค้าต่างประเทศ ตามข้อ 2 และข้อ 3 แล้ว  **มติ ครม. :** 1. เห็นชอบในหลักการแนวทางการระบายผลิตภัณฑ์มันสำปะหลังคงเหลือในสต็อกของรัฐบาล ตามมติที่ประชุมคณะกรรมการนโยบายและบริหารจัดการมันสำปะหลัง ในการประชุมครั้งที่ 3/2559 เมื่อวันที่ 1 ส.ค. 2559 เพิ่มเติมจากแนวทางที่ ครม. ได้เห็นชอบไว้เมื่อวันที่ 18 ก.พ. 2558 ตามที่ พณ. เสนอ ดังนี้  1.1 กรณีผลิตภัณฑ์มันสำปะหลังที่มีคุณภาพเป็นไปตามมาตรฐานที่กำหนด ให้เปิดประมูลขายเป็นการทั่วไป  1.2 กรณีผลิตภัณฑ์มันสำปะหลังที่มีคุณภาพไม่เป็นไปตามมาตรฐานที่กำหนด ให้ระบายโดยมีเงื่อนไขไม่ให้นำผลิตภัณฑ์มันสำปะหลังดังกล่าว เข้าสู่ระบบการตลาดและการค้าปกติ เพื่อการบริโภคของคนหรือสัตว์ทุกรูปแบบ รวมถึง ไม่นำไปปรับปรุงสภาพเพื่อการส่งออก โดยองค์การคลังสินค้าจะต้องมีมาตรการควบคุมการขนย้ายและการนำไปใช้อย่างเคร่งครัดเพื่อมิให้รั่วไหลและเกิดผลกระทบต่อตลาดและการค้าปกติ  สำหรับรายละเอียดในการระบายฯ ให้ดำเนินการตามขั้นตอนของกฎหมาย ระเบียบ และมติคณะรัฐมนตรี ที่เกี่ยวข้องต่อไป  2. ให้ พณ. และหน่วยงานที่เกี่ยวข้องรับความเห็นของ สงป. ไปพิจารณาดำเนินการต่อไปด้วย | **หน่วยงานที่รับผิดชอบ** : พณ./กษ. (สศก./ปศ./วก.)  **ประโยชน์ที่ได้รับ :**  เพื่อให้สามารถระบายผลิตภัณฑ์มันสำปะหลังคงเหลือในสต็อกของรัฐบาล ได้อย่างรวดเร็วมีประสิทธิภาพ และโปร่งใส  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 32/2559 วันพุธที่ 17 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **170859**  **เรื่อง** **:** ขอความเห็นชอบและอนุมัติการลงนามใน MoU โครงการ Implementing the Strategic Action Programme (SAP) for the South China Sea  **สารัตถะ :** ทส. เสนอ ครม. พิจารณา ดังนี้  1. ให้ความเห็นชอบบันทึกความเข้าใจในกลุ่มประเทศแถบทะเลจีนใต้เกี่ยวกับการประสานงานการดำเนินการตามแผนปฏิบัติการเชิงกลยุทธ์สำหรับทะเลจีนใต้  2. อนุมัติให้ปลัดกระทรวงทรัพยากรธรรมชาติและสิ่งแวดล้อมเป็นผู้ลงนามในบันทึกความเข้าใจดังกล่าว  โดยมีรายละเอียดสรุปได้ ดังนี้  1. ทส. รายงานว่า โครงการสิ่งแวดล้อมแห่งสหประชาชาติ (United Nations Environment Programme : UNEP) ได้จัดทำโครงการ Implementing the Strategic Action Programme (SAP) for the South China Sea  ซึ่งเป็นการดำเนินการต่อเนื่องจากโครงการ UNEP GEF Project on “Reversing Environmental Degradation Trends in the South China Sea and Gulf of Thailand” (GEF2) เพื่อการอนุรักษ์และฟื้นฟูความเสื่อมโทรมของทรัพยากรธรรมชาติและสิ่งแวดล้อมทางทะเลและชายฝั่งของภูมิภาค โดยขอรับการสนับสนุนจากกองทุนสิ่งแวดล้อมโลก (GEF5) เป็นเงินจำนวน 15 ล้านดอลลาร์สหรัฐ ประกอบด้วย 3 กิจกรรมหลัก (Project Component) ดังนี้  1.1 การลดความเสื่อมโทรมและการสูญเสียถิ่นที่อยู่อาศัยชายฝั่ง ซึ่งครอบคลุมถึงป่าชายเลน แนวปาการัง แหล่งหญ้าทะเล และพื้นที่ชุ่มน้ำ  1.2 เสริมสร้างการจัดทำแผนปฏิบัติการโดยใช้ฐานความรู้เพื่อการจัดการถิ่นที่อยู่อาศัยชายฝั่งและมลภาวะจากแผ่นดินเพื่อลดความเสื่อมโทรมทางสิ่งแวดล้อม  1.3 ส่งเสริมการบูรณาการและความร่วมมือในการดำเนินการตามแผนปฏิบัติการเชิงกลยุทธ์ (SAP)  2. ที่ผ่านมา ได้มีการจัดทำร่างบันทึกความเข้าใจ (Memorandum of Understanding : MoU) เพื่อดำเนินการตามแผนปฏิบัติการเชิงกลยุทธ์ (SAP) ซึ่งกำหนดให้รัฐมนตรีด้านสิ่งแวดล้อมของประเทศผู้เข้าร่วมโครงการฯ ลงนามใน MoU โครงการฯ ให้แล้วเสร็จก่อนที่จะส่ง Full Project Document เพื่อขอรับการสนับสนุนจากกองทุนสิ่งแวดล้อมโลก (GEF5) โดยจากการประสานเจ้าหน้าที่ UNEP ทราบว่าการลงนามใน MoU ของประเทศที่เข้าร่วมโครงการซึ่งได้มีการลงนามใน MoU แล้ว ผู้ลงนามเป็นระดับต่ำกว่ารัฐมนตรี ทส. จึงเห็นควรอนุมัติให้ปลัดกระทรวงทรัพยากรธรรมชาติและสิ่งแวดล้อมเป็นผู้ลงนามใน MoU ดังกล่าว  3. โครงการฯ เป็นโครงการระดับภูมิภาคซึ่งมี 6 ประเทศ เข้าร่วม ได้แก่ ราชอาณาจักรกัมพูชา สาธารณรัฐประชาชนจีน สาธารณรัฐอินโดนีเซีย สาธารณรัฐฟิลิปปินส์ สาธารณรัฐสังคมนิยมเวียดนาม และราชอาณาจักรไทย  โดยปลัดกระทรวงทรัพยากรธรรมชาติและสิ่งแวดล้อม ในฐานะ Operational Focal Point (OFP) ของประเทศไทย  ได้ลงนามในหนังสือรับรองโครงการ (Endorsement Letter) แจ้งยืนยันเข้าร่วมโครงการดังกล่าว โดยมีกรมทรัพยากรทางทะเลและชายฝั่ง เป็นหน่วยประสานโครงการของประเทศไทย (National Focal Point)  4. สาระสำคัญของ MoU ฉบับนี้มีวัตถุประสงค์เพื่ออำนวยความสะดวกในการดำเนินงานร่วมกันในหมู่ภาคีเพื่อดำเนินการตามแผนปฏิบัติการเชิงกลยุทธ์สำหรับทะเลจีนใต้ โดย MoU ดังกล่าว ระบุให้ภาคีมีหน้าที่เป็นหน่วยประสานงานหลักของประเทศ (National Focal Point) ในการดำเนินงานตามแผนปฏิบัติการเชิงกลยุทธ์ ส่งเสริมให้มีการดำเนินการตามแผนปฏิบัติการของประเทศเพื่อสนับสนุนการดำเนินงานตามแผนปฏิบัติการฯ อำนวยความสะดวกในการเจรจาระหว่างกระทรวงต่างๆ ที่เกี่ยวข้องกับการดำเนินงาน และร่วมมือกันดำเนินโครงการตามแผนปฏิบัติการ ชิงกลยุทธ์ในระดับภูมิภาค  5. รายละเอียดโครงการ สรุปสาระสำคัญได้ดังนี้  5.1 การจัดการป่าชายเลนอย่างยั่งยืน  5.2 การจัดการปะการังอย่างยั่งยืน รวมไปถึงการลดอัตราการเสื่อมสภาพของปะการังที่มีชีวิต  5.3 การอนุรักษ์ การจัดการ และการใช้ประโยชน์อย่างยั่งยืนของพื้นที่หญ้าทะเล  5.4 การจัดการพื้นที่ชุ่มน้ำชายฝั่งแบบบูรณาการ  5.5 การจัดการถิ่นที่อยู่อาศัยชายฝั่งทะเล  5.6 การปรับปรุงฐานข้อมูลสำหรับการจัดการถิ่นที่อยู่อาศัยชายฝั่งทะเลและแผนปฏิบัติการ  5.7 การจัดการแหล่งกำเนิดมลพิษจากบนบก  5.8 ปรับปรุงค่านิยมแห่งชาติและระดับภูมิภาคสำหรับคุณค่าทางเศรษฐกิจของถิ่นที่อยู่อาศัยทางชายฝั่งทะเลที่ใช้สำหรับการวางแผนพัฒนาการและตัดสินใจ  6. การลงนามใน MoU จะต้องดำเนินการให้แล้วเสร็จก่อนที่จะนำ Full Project Document เสนอ GEF  โดย UNEP ได้มีการประชุมเพื่อพิจารณาชี้แจงร่าง Project Document ไปแล้วเมื่อวันที่ 20 – 22 ก.ค. 2559 ทั้งนี้ **การลงนามใน MoU จะต้องดำเนินการให้แล้วเสร็จภายในต้นเดือน ส.ค. 2559**  7. ทส. แจ้งว่า กต. ได้พิจารณาแล้วมีความเห็น ดังนี้  7.1 หากส่วนราชการเจ้าของเรื่องพิจารณาแล้วเห็นว่าสาระของ Strategic Action Programme (SAP) for the South China Sea สอดคล้องกับพันธกรณีของไทยที่มีอยู่แล้วภายใต้ความตกลงระหว่างประเทศที่ไทยเป็นภาคี  และสามารถปฏิบัติตามข้อผูกพันใน MoU ได้ตามกฎหมาย ระเบียบ ข้อบังคับ ที่มีอยู่ในปัจจุบัน รวมทั้งได้จัดสรรงบประมาณไว้เพื่อการนี้แล้ว กต. ก็ไม่มีข้อขัดข้อง  7.2 **หากส่วนราชการเจ้าของเรื่องพิจารณาแล้วเห็นว่า ร่าง MoU มิได้ก่อให้เกิดพันธกรณีภายใต้บังคับกฎหมายระหว่างประเทศขึ้นมาใหม่ ร่าง MoU ก็ไม่เป็นสนธิสัญญาภายใต้บังคับของกฎหมายระหว่างประเทศ และไม่เป็นหนังสือสัญญา ตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557**  7.3 เนื้อหาของร่าง MoU อาจมีผลผูกพันในเชิงนโยบายเกี่ยวกับการดำเนินการต่างๆ ดังนั้น ส่วนราชการเจ้าของเรื่องจึงอาจพิจารณาเสนอเรื่องต่อคณะรัฐมนตรี ตามมาตรา 4 (7) ของพระราชกฤษฎีกาว่าด้วยการเสนอเรื่องและการประชุมคณะรัฐมนตรี พ.ศ. 2548 เรื่องที่เกี่ยวกับความสัมพันธ์ระหว่างประเทศหรือองค์การระหว่างประเทศ ที่อาจมีผลผูกพันรัฐบาลไทย  **มติ ครม. :** 1. รับทราบการลงนามบันทึกความเข้าใจในกลุ่มประเทศแถบทะเลจีนใต้เกี่ยวกับการประสานงานดำเนินโครงการตามแผนปฏิบัติการเชิงกลยุทธ์สำหรับทะเลจีนใต้ เนื่องจากเป็นเรื่องที่อยู่ในอำนาจหน้าที่ของ ทส. ที่สามารถดำเนินการได้ ซึ่งเป็นการจัดทำความตกลงในระดับหน่วยงานมิใช่ระดับรัฐและไม่เข้าลักษณะเป็นหนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช 2557 ตามความเห็นของ สคก.  2. ให้ ทส. รับความเห็นของ วท. และ สมช. ไปพิจารณาดำเนินการต่อไปด้วย | **หน่วยงานที่รับผิดชอบ** : ทส./กษ. (สกต./กป.)  **ประโยชน์ที่ได้รับ :**  เพื่อการอนุรักษ์และฟื้นฟูความเสื่อมโทรมของทรัพยากรธรรมชาติและสิ่งแวดล้อมทางทะเลและชายฝั่งของภูมิภาค  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 32/2559 วันพุธที่ 17 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **170859**  **เรื่อง** **:** ทบทวนมติคณะรัฐมนตรี เรื่อง แผนดำเนินการและแนวปฏิบัติในการดำเนินโครงการสนับสนุนเงินช่วยเหลือต้นทุนการผลิตให้แก่เกษตรกรผู้ปลูกข้าว ปีการผลิต 2559/60  **สารัตถะ :** กค. เสนอ ครม. พิจารณาเห็นชอบให้ทบทวนมติคณะรัฐมนตรี เมื่อวันที่ 12 ก.ค. 2559 (เรื่อง แผนดำเนินการและแนวปฏิบัติในการดำเนินโครงการสนับสนุนเงินช่วยเหลือต้นทุนการผลิตให้แก่เกษตรกรผู้ปลูกข้าว ปีการผลิต 2559/60) โดยกำหนดให้เกษตรกรผู้มีสิทธิ์เข้าร่วมโครงการฯ เป็นเกษตรกรผู้ปลูกข้าวนาปี ปีการผลิต 2559/60 และมีคุณสมบัติอื่นๆ ตามแผนดำเนินการและแนวปฏิบัติในการดำเนินโครงการสนับสนุนเงินช่วยเหลือต้นทุนการผลิตให้แก่เกษตรกรผู้ปลูกข้าว ปีการผลิต 2559/60 (ซึ่ง ครม. มีมติรับทราบแผนฯ ดังกล่าวแล้ว เมื่อวันที่ 12 ก.ค. 2559) และให้มีการตรวจสอบคุณสมบัติของเกษตรกรที่เข้าร่วมโครงการฯ เพิ่มเติม โดยจะต้องเป็นเกษตรกรผู้ปลูกข้าวตามทะเบียนเกษตรกรผู้ปลูกข้าวของ กษ. ในช่วง 2 – 3 ปี ที่ผ่านมา  โดยมีรายละเอียดสรุปได้ ดังนี้  1. ครม. ได้มีมติเมื่อวันที่ 21 มิ.ย. 2559 เห็นชอบในหลักการและกรอบวงเงินงบประมาณของมาตรการช่วยเหลือเกษตรกรผู้ปลูกข้าว ปีการผลิต 2559/60 ด้านการเงินของ ธ.ก.ส. ตามที่ กค. เสนอ ซึ่งรวมถึงโครงการฯ  ที่เสนอขอทบทวนมติ ครม. ในครั้งนี้ด้วย โดยให้หน่วยงานที่เกี่ยวข้องกำกับดูแลให้ดำเนินการให้แล้วเสร็จภายใน 4 เดือน  2. ครม. ได้มีมติเมื่อวันที่ 12 ก.ค. 2559 รับทราบแผนดำเนินการและแนวปฏิบัติการดำเนินโครงการสนับสนุนเงินช่วยเหลือต้นทุนการผลิตให้แก่เกษตรกรผู้ปลูกข้าว ปีการผลิต 2559/60 ตามที่ กค. เสนอ และเพื่อให้การดำเนินโครงการเป็นไปอย่างรอบคอบและสอดคล้องกับวัตถุประสงค์ของโครงการที่ต้องการสนับสนุนเงินช่วยเหลือต้นทุน การผลิตให้แก่เกษตรกรผู้ปลูกข้าวอย่างแท้จริง ให้เพิ่มเติมข้อกำหนดและคุณสมบัติของผู้มีสิทธิ์เข้าร่วมโครงการฯ ดังนี้  2.1 เกษตรกรที่เข้าร่วมโครงการจะต้องไม่ซ้ำซ้อนกับเกษตรกรที่ได้รับการสนับสนุนค่าใช้จ่ายในการผลิตพืชทดแทนตามโครงการปรับเปลี่ยนการปลูกข้าวไปปลูกพืชที่หลากหลาย ฤดูนาปรัง ปี 2560 ที่ ครม. ได้มีมติอนุมัติเมื่อวันที่ 31 พ.ค. 2559 (เรื่อง มาตรการช่วยเหลือเกษตรกร ปีการผลิต 2559/60)  2.2 ให้มีการตรวจสอบคุณสมบัติของเกษตรที่เข้าร่วมโครงการฯ โดยจะต้องเป็นเกษตรกรผู้ปลูกข้าวตามทะเบียนเกษตรกรผู้ปลูกข้าวของ กษ. ในช่วง 2 – 3 ปีที่ผ่านมา  2.3 พื้นที่เข้าร่วมโครงการจะต้องเป็นพื้นที่ที่เหมาะสมกับการปลูกข้าวและสอดคล้องกับแผนที่เกษตรกรเพื่อการบริหารจัดการเชิงรุก (Agri – Map)  3. กค. รายงานว่า กค. ได้จัดประชุมร่วมกับหน่วยงานที่เกี่ยวข้อง ได้แก่ กษ. มท. สงป. สศช. และ ธ.ก.ส.  เมื่อวันที่ 22 ก.ค. 2559 เพื่อหารือเกี่ยวกับแนวทางการดำเนินโครงการฯ ตามมติ ครม. เมื่อวันที่ 12 ก.ค. 2559  (ตามข้อ 2.) ซึ่งที่ประชุมมีความเห็นร่วมกันว่า หากเพิ่มเติมข้อกำหนดและคุณสมบัติของผู้มีสิทธิ์เข้าร่วมโครงการฯ  ตามมติ ครม. ดังกล่าวจะมีข้อจำกัดในการดำเนินโครงการฯ ดังนี้  3.1 โครงการปรับเปลี่ยนการปลูกข้าวไปปลูกพืชที่หลากหลาย ฤดูนาปรัง ปี 2560 จะเริ่มดำเนินการในเดือน พ.ย. 2559 จึงยังไม่มีรายชื่อเกษตรกรที่เข้าร่วมโครงการ ดังนั้น **การใช้ข้อมูลดังกล่าวอาจทำให้โครงการฯ  เริ่มดำเนินการได้ล่าช้า และอาจไม่สามารถแล้วเสร็จได้ภายใน 4 เดือนตามที่ ครม. กำหนด**  3.2 Agri – Map เป็นเครื่องมือในการให้คำแนะนำเกษตรกรในการปรับเปลี่ยนพฤติกรรมในการทำการเกษตรอย่างเหมาะสมกับสภาพแวดล้อมและมิได้ใช้ในการกำหนดขอบเขตเป็นรายแปลง ดังนั้น ธ.ก.ส. จึงไม่สามารถนำข้อมูลดังกล่าวมาใช้ในการตรวจสอบเอกสารสิทธิ์ สัญญาเช่า หรือหนังสือรับรองการเช่าของเกษตรกรได้  **มติ ครม. :** 1. เห็นชอบตามที่ กค. เสนอ ทั้งนี้ ให้ กค. เร่งรัดดำเนินโครงการให้แล้วเสร็จภายในฤดูการเพาะปลูกข้าวนาปี ปีการผลิต 2559/60 ตามข้อสั่งการของนายกรัฐมนตรีในคราวประชุม ครม. เมื่อวันที่ 9 ส.ค. 2559 ด้านเศรษฐกิจ  2. ให้คณะกรรมการบริหารระดับพื้นที่ชี้แจงทำความเข้าใจกับเกษตรกรให้ชัดเจนเกี่ยวกับหลักเกณฑ์การเข้าร่วมโรงการและพิจารณากลั่นกรองเกษตรกรผู้เข้าร่วมโครงการ ทั้งโครงการให้ความช่วยเหลือเกษตรกรของ กค. (โครงการสนับสนุนเงินช่วยเหลือต้นทุนการผลิตให้แก่เกษตรกรผู้ปลูกข้าว ปีการผลิต 2559/60) และ กษ. (โครงการปรับเปลี่ยนพื้นที่ทำนาไม่เหมาะสมเพื่อส่งเสริมการเลี้ยงกระบือ โคเนื้อ แพะ การทำนาหญ้า และโครงการปรับเปลี่ยนพื้นที่ปลูกข้าวไม่เหมาะสมเป็นเกษตรกรรมทางเลือกอื่น) โดยเกษตรกรจะต้องใช้สิทธิ์เข้าร่วมโครงการใดโครงการหนึ่งเท่านั้น ตามข้อสั่งการของนายกรัฐมนตรีในคราวประชุม ครม. เมื่อวันที่ 9 ส.ค. 2559 ด้านเศรษฐกิจ  3. ในกรณี มท. มีความจำเป็นต้องใช้งบประมาณในการดำเนินโครงการสนับสนุนเงินช่วยเหลือต้นทุนการผลิตให้แก่เกษตรกรผู้ปลูกข้าว ปีการผลิต 2559/60 ให้ มท. ขอทำความตกลงในรายละเอียดกับ สงป. ตามขั้นตอนของกฎหมายและระเบียบที่เกี่ยวข้องต่อไป  4. ให้ กษ. และหน่วยงานที่เกี่ยวข้องรับความเห็นของ สศช. ไปพิจารณาดำเนินการต่อไป | **หน่วยงานที่รับผิดชอบ** : กค./กษ. (กสก./กข.)  **ประโยชน์ที่ได้รับ :**  เพื่อให้การดำเนินโครงการฯ เป็นไปอย่างรอบคอบและสอดคล้องกับวัตถุประสงค์ของโครงการฯ อย่างแท้จริง  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 32/2559 วันพุธที่ 17 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณาจร (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **170859**  **เรื่อง** **:** ร่างแถลงการณ์ร่วมอาเซียนว่าด้วยการเปลี่ยนแปลงสภาพภูมิอากาศในที่ประชุมรัฐภาคีอนุสัญญาสหประชาชาติ ว่าด้วยการเปลี่ยนแปลงสภาพภูมิอากาศ สมัยที่ 22 และร่างแถลงการณ์ร่วมอาเซียนว่าด้วยการอนุรักษ์ความหลากหลายทางชีวภาพ สำหรับการประชุมสมัชชาภาคีอนุสัญญาว่าด้วยความหลากหลายทางชีวภาพ สมัยที่ 13  **สารัตถะ :** ทส. เสนอ ครม. พิจารณา ดังนี้  1. เห็นชอบในหลักการร่างแถลงการณ์ร่วมอาเซียนว่าด้วยการเปลี่ยนแปลงสภาพภูมิอากาศในที่ประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 22 และร่างแถลงการณ์ร่วมอาเซียนว่าด้วย การอนุรักษ์ความหลากหลายทางชีวภาพ สำหรับการประชุมสมัชชาภาคีอนุสัญญาว่าด้วยความหลากหลายทาชีวภาพ สมัยที่ 13  2. อนุมติให้ รมว.ทส. (หรือผู้ที่ได้รับมอบอำนาจจาก รมว.ทส.) เป็นผู้ให้การรับรองร่างแถลงการณ์ร่วมอาเซียนฯ  ทั้งสองฉบับนี้  3. หากมีความจำเป็นต้องปรับปรุงแก้ไขร่างแถลงการณ์ร่วมอาเซียนฯ ทั้งสองฉบับนี้ที่มิใช่สาระสำคัญหรือไม่ขัดต่อผลประโยชน์ของประเทศไทย ขอให้เป็นดุลยพินิจของ ทส. เป็นผู้พิจารณาให้การรับรองต่อไป  โดยมีรายละเอียดสรุปได้ ดังนี้  1. ในการประชุมเจ้าหน้าที่อาวุโสอาเซียนด้านสิ่งแวดล้อม ครั้งที่ 27 (The 27th Meeting of the ASEAN Senior Officials on the Environment) ณ กรุงเนปิดอร์ สาธารณรัฐแห่งสหภาพเมียนมา ที่ประชุมให้การรับรองร่างแถลงการณ์ร่วมอาเซียนว่าด้วยการเปลี่ยนแปลงสภาพภูมิอากาศในที่ประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 22 (Draft ASEAN Joint Statement on Climate Change to the 22th Session of the Parties to the United Nations Framework Convention on Climate Change) และ ร่างแถลงการณ์ร่วมอาเซียนว่าด้วยการอนุรักษ์ความหลากหลายทางชีวภาพ สำหรับการประชุมสมัชชาภาคีอนุสัญญาว่าด้วยความหลากหลายทางชีวภาพ สมัยที่ 13 (Draft ASEAN Joint Statement on Biodiversity Conservation to the 13th Meeting of the conference of the Parties to the Convention on Biological Diversity) ซึ่งประธานเจ้าหน้าที่อาวุโสอาเซียนด้านสิ่งแวดล้อม ได้มีหนังสือลงวันที่ 5 ส.ค. 2559 แจ้งเวียนรัฐมนตรีด้านทรัพยากรธรรมชาติและสิ่งแวดล้อมของประเทศสมาชิกอาเซียน พิจารณาให้การรับรองร่างแถลงการณ์ร่วมอาเซียนฯ ทั้งสองฉบับ  (ad – referendum) ภายในวันที่ 22 ส.ค. 2559 เพื่อนำเสนอต่อที่ประชุมสุดยอดอาเซียน ครั้งที่ 28 (The 28th ASEAN Summit) พิจารณาให้ความเห็นชอบในเดือน ก.ย. 2559 ณ สาธารณรัฐประชาธิปไตยประชาชนลาว  2. **สาระสำคัญของร่างแถลงการณ์ร่วมอาเซียนฯ**  (1) ร่างแถลงการณ์ร่วมอาเซียนว่าด้วยการเปลี่ยนแปลงสภาพภูมิอากาศในที่ประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 22  สาระสำคัญของร่างแถลงการณ์ร่วมอาเซียนว่าด้วยการเปลี่ยนแปลงสภาพภูมิอากาศในที่ประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 22 ประกอบด้วย การแสดงถึงจุดยืนร่วมกันของประเทศสมาชิกอาเซียนในความร่วมมือในการดำเนินงานด้านการเปลี่ยนแปลงสภาพภูมิอากาศ เพื่อให้เป็นไปตามวัตถุประสงค์ของอนุสัญญาสหประชาชาติว่าด้วยการเปลี่ยนแปลงสภาพภูมอากาศ โดยการเสริมสร้างศักยภาพการจัดการระบบนิเวศและภูมิทัศน์ที่หลากหลายของภูมิภาคอาเซียน การดำเนินงานอย่างต่อเนื่องเพื่อเพิ่มความพยายามในการพัฒนาที่ยั่งยืนในภูมิภาคภายใต้หลักการของอนุสัญญาฯ ในความรับผิดชอบร่วมกันในระดับที่แตกต่าง ให้ความสำคัญกับลดการปล่อยก๊าซเรือนกระจกและการปรับตัวด้านการเปลี่ยนแปลงสภาพภูมิอากาศ การเงิน การพัฒนาและการถ่ายทอดเทคโนโลยี การเสริมสร้างศักยภาพ และความโปร่งใสของการสนับสนุนและการดำเนินงานก่อนปี ค.ศ. 2020 การให้สัตยาบันความตกลงปารีสและการสนับสนุนให้ความตกลงปารีสมีผลบังคับใช้โดยเร็ว การขอรับการสนับสนุนเพื่อช่วยการดำเนินงานด้านการลดก๊าซเรือนกระจกและการปรับตัวที่จะบรรจุไว้ในข้อเสนอการมีส่วนร่วมที่ประเทศกำหนดตามความเหมาะสม รวมทั้ง การผลักดันให้มีการสนับสนุนกลไกทางการเงิน การเสริมสร้างศักยภาพ การพัฒนาและการให้ความช่วยเหลือทางด้านเทคโนโลยีเพื่อการดำเนินงานด้านการเปลี่ยนแปลงสภาพภูมิอากาศ  (2) ร่างแถลงการณ์ร่วมอาเซียนว่าด้วยการอนุรักษ์ความหลากหลายทางชีวภาพสำหรับการประชุมสมัชชาภาคีอนุสัญญาว่าด้วยความหลากหลายทางชีวภาพ สมัยที่ 13  สาระสำคัญของร่างแถลงการณ์ร่วมอาเซียนว่าด้วยการอนุรักษ์ความหลากหลายทางชีวภาพ สำหรับการประชุมสมัชชาภาคีอนุสัญญาว่าด้วยความหลากหลายทางชีวภาพ สมัยที่ 13 แสดงถึงการเพิ่มพูนความพยายามที่มุ่งเน้นในเรื่องการอนุรักษ์และการจัดการความหลากหลายทางชีวภาพอันอุดมสมบูรณ์ของภูมิภาคอาเซียน เพื่อก้าวไปสู่ความมั่งคั่งทางเศรษฐกิจ การเมือง และสังคม – วัฒนธรรมของประชากรในภูมิภาคอาเซียน ภายใต้กรอบวิสัยทัศน์ประชาคมอาเซียน ค.ศ. 2025 และส่งเสริมให้ประเทศสมาชิกอาเซียนดำเนินการตามแผนกลยุทธ์อนุสัญญาว่าด้วยความหลากหลายทางชีวภาพ ค.ศ. 2011 – 2020 และเป้าหมายไอจิต่อไปอย่างมีประสิทธิภาพ รวมถึงความร่วมมือในระดับภูมิภาคในการดำเนินการตามวาระการพัฒนาที่ยั่งยืน ค.ศ. 2030  3. **ขั้นตอนการดำเนินงาน**  (1) ร่างแถลงการณ์ร่วมอาเซียนว่าด้วยการเปลี่ยนแปลงสภาพภูมิอากาศในที่ประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 22  ทส. โดยสำนักงานนโยบายและแผนทรัพยากรธรรมชาติและสิ่งแวดล้อม ในฐานะหน่วยประสานงานกลางแห่งชาติ (National Focal Point) ของอนุสัญญาสหประชาชาติว่าด้วยการเปลี่ยนแปลงสภาพภูมิอากาศ ได้ดำเนินการ ดังนี้  - ร่วมยกร่างและปรับแก้ร่างแถลงการณ์ร่วมอาเซียนฯ กับประเทศสมาชิกอาเซียนนับตั้งแต่มีการยกร่าง เมื่อเดือน ก.ค. 2559  - นำเสนอร่างแถลงการณ์ร่วมฯ ต่อคณะทำงานเจรจาสำหรับการประชุมอนุสัญญาสหประชาชาติว่าด้วยการเปลี่ยนแปลงสภาพภูมิอากาศ ครั้งที่ 3/2559 เมื่อวันที่ 8 ส.ค. 2559 ซึ่งที่ประชุมมีมติไม่ขัดข้องกับสาระสำคัญในร่างแถลงการณ์ร่วมอาเซียนฯ และให้นำเสนอ ครม. เพื่อพิจารณาให้ความเห็นชอบในหลักการ เพื่อ รมว.ทส. จะได้ให้การรับรองภายในกำหนดเวลาต่อ  (2) ร่างแถลงการณ์ร่วมอาเซียนว่าด้วยการอนุรักษ์ความหลากหลายทางชีวภาพสำหรับการประชุมสมัชชาภาคีอนุสัญญาว่าด้วยความหลากหลายทางชีวภาพ สมัยที่ 13  ทส. โดยสำนักงานนโยบายและแผนทรัพยากรธรรมชาติและสิ่งแวดล้อมสิ่งแวดล้อม ในฐานะหน่วยประสานงานกลางแห่งชาติ (National Focal Point) ของอนุสัญญาว่าด้วยความหลากหลายทางชีวภาพ ได้ดำเนินการ ดังนี้  - ร่วมยกร่างและปรับแก้ร่างแถลงการณ์ร่วมฯ กับประเทศสมาชิกอาเซียนในระหว่างการประชุมระดับภูมิภาคอาเซียนด้านความหลากหลายทางชีวภาพ ครั้งที่ 2 เมื่อเดือน ก.พ. 2559  - รายงานต่อที่ประชุมคณะกรรมการอนุรักษ์และใช้ประโยชน์ความหลากหลายทางชีวภาพแห่งชาติ  ครั้งที่ 1/2559 เมื่อวันที่ 15 ก.ค. 2559 ถึงการเตรียมการด้านสารัตถะสำหรับการประชุมระดับรัฐมนตรีในการประชุมสมัชชาภาคีอนุสัญญาว่าด้วยความหลากหลายทางชีวภาพ สมัยที่ 13 เรื่อง (ร่าง) แถลงการณ์ร่วมอาเซียนสำหรับการประชุมสมัชชาภาคีอนุสัญญาว่าด้วยความหลากหลายทางชีวภาพ สมัยที่ 13 ไว้ในเบื้องต้น  - แจ้งเวียนร่างแถลงการณ์ร่วมอาเซียนฯ ต่อคณะกรรมการอนุรักษ์และใช้ประโยชน์จากความหลากหลายทางชีวภาพแห่งชาติ เพื่อพิจารณาให้ความเห็นภายในวันที่ 9 ส.ค. 2559 ซึ่งคณะกรรมการฯ เห็นชอบร่างแถลงการณ์ร่วมอาเซียนฯ  **มติ ครม. :** 1. เห็นชอบและอนุมัติตามที่ ทส. เสนอ ทั้งนี้ หากมีความจำเป็นต้องแก้ไขปรับปรุงร่างแถลงการณ์ร่วมอาเซียนว่าด้วยการเปลี่ยนแปลงสภาพภูมิอากาศในที่ประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 22 และร่างแถลงการณ์ร่วมอาเซียนว่าด้วยการอนุรักษ์ความหลากหลายทางชีวภาพ สำหรับการประชุมสมัชชาภาคีอนุสัญญาว่าด้วยความหลากหลายทางชีวภาพ สมัยที่ 13 ในส่วนที่ไม่ใช่สาระสำคัญและไม่ขัดกับหลักการที่ ครม. ได้อนุมัติหรือให้ความเห็นชอบไว้ ให้ ทส. ดำเนินการได้โดยให้นำเสนอ ครม. ทราบภายหลังพร้อมทั้งชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าว ตามหลักเกณฑ์ของมติ ครม. เมื่อวันที่ 30 มิ.ย. 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย  2. ให้ยกเว้นการปฏิบัติตามมติ ครม. เมื่อวันที่ 24 พ.ย. 2558 (เรื่อง การเสนอเรื่องเร่งด่วนต่อคณะรัฐมนตรี) | **หน่วยงานที่รับผิดชอบ** : ทส./กษ. (สศก.)  **ประโยชน์ที่ได้รับ :**  เพื่อให้เป็นไปตามวัตถุประสงค์ของอนุสัญญาสหประชาชาติว่าด้วยการเปลี่ยนแปลงสภาพภูมิอากาศ โดยการเสริมสร้างศักยภาพการจัดการระบบนิเวศและภูมิทัศน์ที่หลากหลายของภูมิภาคอาเซียน และแสดงถึงการเพิ่มพูนความพยายามที่มุ่งเน้นในเรื่องการอนุรักษ์และการจัดการความหลากหลายทางชีวภาพอันอุดมสมบูรณ์ของภูมิภาคอาเซียน เพื่อก้าวไปสู่ความมั่งคั่งทางเศรษฐกิจ การเมือง และสังคม – วัฒนธรรมของประชากรในภูมิภาคอาเซียน  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 32/2559 วันอังคารที่ 17 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณาจร (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **170859**  **เรื่อง** **:** ขออนุมัติกรอบท่าทีไทยสำหรับการประชุมคณะกรรมการร่วมทางการค้า ไทย – ภูฏาน ครั้งที่ 1 (The First Meeting of Joint Trade Committee between Thailand and Bhutan)  **สารัตถะ :** พณ. เสนอ ครม. เพื่อพิจารณา ดังนี้  1. ให้ความเห็นชอบในหลักการต่อกรอบท่าทีไทยในการหารือกับราชอาณาจักรภูฏาน และมอบหมายให้รัฐมนตรีว่าการกระทรวงพาณิชย์ ใช้เป็นกรอบการหารือสำหรับการประชุมคณะกรรมการร่วมทางการค้า ไทย – ภูฏาน ครั้งที่ 1  2. หากในการประชุมดังกล่าว มีผลให้มีการตกลงเรื่องความร่วมมือด้านเศรษฐกิจการค้าในประเด็นอื่นๆ อันจะเป็นประโยชน์ต่อการส่งเสริมความสัมพันธ์ทางเศรษฐกิจการค้าสองฝ่าย ระหว่างไทยกับราชอาณาจักรภูฏาน โดยไม่มีการจัดทำเป็นความตกลงหรือหนังสือสัญญาขึ้นมา ขอให้ พณ. และผู้แทนไทยที่เข้าร่วมการประชุมดังกล่าวสามารถดำเนินการได้โดยไม่ต้องนำเสนอ ครม. พิจารณาอีกครั้ง  3. อนุมัติให้รัฐมนตรีว่าการกระทรวงพาณิชย์ หรือผู้ที่ได้รับมอบหมาย เป็นผู้ลงนามในร่างเอกสารผลลัพธ์การประชุมฯ รวมถึงเอกสารอื่นๆ ที่เป็นผลจากการหารือขยายความร่วมมือเฉพาะด้าน (หากมี)  โดยมีรายละเอียดสรุปได้ ดังนี้  1. ครม. มีมติเมื่อวันที่ 12 พ.ย. 2556 เห็นชอบและอนุมัติการลงนามความตกลงว่าด้วยความร่วมมือทางการค้าและเศรษฐกิจระหว่างรัฐบาลแห่งราชอาณาจักรไทยและรัฐบาลแห่งราชอาณาจักรภูฏาน (Trade and Economic Cooperation Agreement between the Government of the Kingdom of Thailand and the Royal Government of Bhutan) และอนุมัติให้รองนายกรัฐมนตรีและรัฐมนตรีว่าการกระทรวงพาณิชย์ (นายนิวัฒน์ธำรง  บุญทรงไพศาล) เป็นผู้ลงนามในความตกลงดังกล่าว ในวันที่ 14 พ.ย. 2556 ระหว่างการเดินทางเยือนประเทศไทยอย่างเป็นทางการของนายกรัฐมนตรีแห่งราชอาณาจักรภูฏาน  2. ต่อมา ครม. มีมติเมื่อวันที่ 3 พ.ย. 2558 เห็นชอบให้ความตกลงทางการค้าฯ มีผลบังคับใช้ โดยที่ความตกลงดังกล่าวระบุให้มีการจัดตั้งคณะกรรมการร่วมทางการค้า (Joint Trade Committee : JTC) ซึ่งจะเป็นกลไกสำคัญในการหารือด้านเศรษฐกิจการค้าระดับทวิภาคี โดยมีรัฐมนตรีว่าการกระทรวงพาณิชย์ (นางอภิรดี ตันตราภรณ์) และรัฐมนตรีว่าการกระทรวงเศรษฐกิจราชอาณาจักรภูฏาน (H.E. Lekey Dorji) เป็นประธานร่วม ทั้งนี้ ราชอาณาจักรภูฏานจะเป็นเจ้าภาพจัดการประชุมคณะกรรมการร่วมทางการค้า ไทย – ภูฏาน ครั้งที่ 1 ระหว่างวันที่ 24-25 ส.ค. 2559  ณ กรุงทิมพู ราชอาณาจักรภูฏาน  3 กรมเจรจาการค้าระหว่างประเทศได้จัดการประชุมหารือส่วนราชการและเอกชนไทยที่เกี่ยวข้อง เมื่อวันที่  29 ก.ค. 2559 เพื่อพิจารณาประเด็นความร่วมมือทางเศรษฐกิจการค้าที่ฝ่ายไทยประสงค์จะผลักดันสำหรับการประชุมคณะกรรมการร่วมทางการค้า ไทย – ภูฏาน ครั้งที่ 1 และเห็นควรเสนอท่าทีไทยสำหรับการประชุมคณะกรรมการร่วมทางการค้า ไทย – ภูฏาน ครั้งที่ 1 สรุปได้ดังนี้  3.1 **การค้า** เพื่อหาแนวทางในการขยายการค้าสำหรับสินค้าที่มีศักยภาพของไทย รวมทั้งลด/ขจัดอุปสรรคทางการค้า ตลอดจนจัดกิจกรรมส่งเสริมการค้าระหว่างกัน  3.2 **การลงทุน** เพื่อหารือรูปแบบแนวทางความร่วมมือระหว่างกัน รวมทั้งการแลกเปลี่ยนประสบการณ์และกฎระเบียบด้านการลงทุนโดยตรงจากต่างประเทศ (FDI)  3.3 **ความร่วมมือทางเศรษฐกิจ** เพื่อหารือแนวทางในการส่งเสริมความร่วมมือทางเศรษฐกิจการค้าระหว่างกันในสาขาที่ทั้งสองฝ่ายสนใจร่วมกัน เช่น  1) ด้านการท่องเที่ยว เพื่อหารือแนวทางในการส่งเสริมธุรกิจการท่องเที่ยวเชิงศิลปวัฒนธรรมและศาสนาระหว่างสองประเทศ เพื่อผลักดันให้เกิดการขยายตัวของจำนวนนักท่องเที่ยวของทั้งสองประเทศให้มากขึ้น ตลอดจนพิจารณาความเป็นไปได้ในการขยายการลงทุนในธุรกิจท่องเที่ยวในราชอาณาจักรภูฏาน  2) ด้านการเกษตร เพื่อหารือแนวทางการแลกเปลี่ยนข้อมูลและประสบการณ์ระหว่างกัน ทั้งนี้ ไทยได้ให้ความช่วยเหลือราชอาณาจักรภูฏานมาอย่างต่อเนื่องในการพัฒนาภาคเกษตรของราชอาณาจักรภูฏาน  3) ด้านอื่นๆ เช่น (1) ความร่วมมือด้านสาธารณสุข เพื่อหารือแนวทางในการส่งเสริมความร่วมมือด้านสาธารณสุข รวมทั้งผลักดันให้ชาวภูฏานเข้ามารับการรักษาพยาบาลในไทยมากขึ้น (2) ด้านการศึกษา เพื่อผลักดันให้ชาวภูฏานเข้ามาศึกษาในประเทศไทยมากขึ้น (3) ด้านเทคโนโลยีสารสนเทศ หารือแนวทางการส่งเสริมความร่วมมือด้านเทคโนโลยีสารสนเทศที่ทั้งสองประเทศมีความสนใจร่วมกัน  3.4 **ความร่วมมือในระดับภูมิภาค** อาทิ ความริเริ่มแห่งอ่าวเบงกอลสำหรับความร่วมมือหลากหลายสาขาทางวิชาการและเศรษฐกิจ (BIMSTEC) เพื่อเร่งรัดการเจรจาความตกลงการค้าเสรีภายใต้กรอบ BIMSTEC  **มติ ครม. :** 1. เห็นชอบและอนุมัติทั้ง 3 ข้อ ตามที่ พณ. เสนอ และให้ พณ. รับความเห็นของ สศช. ไปพิจารณาดำเนินการต่อไป ทั้งนี้ หากมีการลงนามในร่างเอกสารผลลัพธ์การประชุมฯ รวมถึงเอกสารอื่นๆ ที่เป็นผลมาจากการหารือความร่วมมือเฉพาะด้าน ให้ พณ. พิจารณาดำเนินการตามความเห็นของ กต. และ สคก. ด้วย  2. ให้ยกเว้นการปฏิบัติตามมติ ครม. เมื่อวันที่ 24 พ.ย. 2558 (เรื่อง การเสนอเรื่องเร่งด่วนต่อคณะรัฐมนตรี) | **หน่วยงานที่รับผิดชอบ** : พณ./กษ. (สกต./ปศ./กป./วก.)  **ประโยชน์ที่ได้รับ :**  เพื่อกำหนดทิศทางการปฏิสัมพันธ์ทางการค้าและการลงทุนระหว่างไทยกับราชอาณาจักรภูฏาน และจัดทำแนวทางความร่วมมือทางเศรษฐกิจที่ทั้งสองฝ่ายมีศักยภาพร่วมกันหรือเอื้อประโยชน์ต่อกัน  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 32/2559 วันพุธที่ 17 สิงหาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **170859**  **เรื่อง** **:** ร่างกฎกระทรวงให้ใช้บังคับผังเมืองรวมเมืองเมืองปัก จังหวัดนครราชสีมา พ.ศ. ....  **สารัตถะ :** มท. เสนอ ครม. พิจารณาอนุมัติหลักการร่างกฎกระทรวงให้ใช้บังคับผังเมืองรวมเมืองเมืองปัก จังหวัดนครราชสีมา พ.ศ. .... ที่คณะกรรมการผังเมืองได้ให้ความเห็นชอบแล้ว  โดยมีรายละเอียดสรุปได้ ดังนี้  มท. เสนอว่า กรมโยธาธิการและผังเมืองได้ดำเนินการวางและจัดทำผังเมืองรวมเมืองเมืองปัก จังหวัดนครราชสีมา พ.ศ. .... ในท้องที่ตำบลธงชัยเหนือ ตำบลตะคุ ตำบลเมืองปัก ตำบลนกออก และตำบลงิ้ว อำเภอปักธงชัย  จังหวัดนครราชสีมา ตามขั้นตอนที่พระราชบัญญัติการผังเมือง พ.ศ. 2518 กำหนดไว้เสร็จเรียบร้อยแล้ว โดยจัดให้มี การประชุมเพื่อรับฟังความคิดเห็นของประชาชนในท้องที่ดังกล่าว และติดประกาศให้ผู้มีส่วนได้เสียได้ตรวจดูและ ยื่นคำร้องเป็นเวลา 90 วัน ปรากฏว่าไม่มีคำร้อง ซึ่งคณะกรรมการผังเมืองได้ประชุมรับทราบแล้ว ว่าไม่มีคำร้อง เมื่อวันที่ 27 ส.ค. 2558 จึงได้เสนอร่างกฎกระทรวงดังกล่าว มาเพื่อดำเนินการ  ความเห็นของ กษ.  กษ. ได้พิจารณาแล้ว เห็นด้วยกับหลักการของร่างกฎกระทรวงให้ใช้บังคับผังเมืองรวมเมืองเมืองปัก จังหวัดนครราชสีมา พ.ศ. .... เนื่องจากวัตถุประสงค์เพื่อใช้เป็นแนวทางในการพัฒนาและการดำรงรักษาเมืองและบริเวณที่เกี่ยวข้องหรือชนบท ในด้านการใช้ประโยชน์ในทรัพย์สิน การคมนาคมและการขนส่ง การสาธารณูปโภค บริการสาธารณะและสภาพแวดล้อม แต่มีข้อสังเกตเพิ่มเติมว่าในพื้นที่ดังกล่าวได้มีพระราชกฤษฎีกากำหนดเขตที่ดิน ในท้องที่อำเภอเมืองนครราชสีมา  อำเภอปักธงชัย และอำเภอโชคชัย จังหวัดนครราชสีมา ให้เป็นเขตปฏิรูปที่ดิน พ.ศ. 2521 ซึ่งการประกาศ ร่างกฎกระทรวงดังกล่าวอาจส่งผลกระทบกับพื้นที่ในเขตปฏิรูปที่ดิน ดังนั้น ในขั้นตอนการตรวจพิจารณาร่างกฎกระทรวงให้ใช้บังคับผังเมืองรวมเมืองเมืองปัก จังหวัดนครราชสีมา พ.ศ. .... ควรมีการตรวจสอบรายละเอียดแผนที่ท้ายกฎกระทรวงก่อนเพื่อมิให้เกิดปัญหาในการดำเนินการ  **มติ ครม. :** 1. อนุมัติหลักการร่างกฎกระทรวงดังกล่าว ตามที่ มท. เสนอ และให้ส่ง สคก. ตรวจพิจารณา โดยรับความเห็นของ กษ. พน. และ อก. ไปประกอบการพิจารณาด้วย แล้วดำเนินการต่อไปได้  2. ให้ มท. รับความเห็นของ สศช. ไปพิจารณาดำเนินการด้วย | **หน่วยงานที่รับผิดชอบ** : มท./กษ. (สกม.)  **ประโยชน์ที่ได้รับ :**  เพื่อให้การออกกฎกระทรวงดำเนินการได้โดยรวดเร็ว และเพื่อให้มาตรการทางผังเมืองมีผลใช้บังคับในท้องที่ตามเขตผังเมืองรวม อันจะเป็นประโยชน์ต่อสาธารณะโดยรวมต่อไป  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 32/2559 วันพุธที่ 17 สิงหาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **170859**  **เรื่อง** **:** ร่างกฎกระทรวงให้ใช้บังคับผังเมืองรวมชุมชนปง จังหวัดพะเยา พ.ศ. ....  **สารัตถะ :** มท. เสนอ ครม. พิจารณาอนุมัติหลักการร่างกฎกระทรวงให้ใช้บังคับผังเมืองรวมชุมชนปง จังหวัดพะเยา  พ.ศ. .... ที่คณะกรรมการผังเมืองได้ให้ความเห็นชอบแล้ว  โดยมีรายละเอียดสรุปได้ ดังนี้  มท. เสนอว่า กรมโยธาธิการและผังเมืองได้ดำเนินการวางและจัดทำผังเมืองรวมชุมชนปง จังหวัดพะเยา  ในท้องที่ตำบลนาปรัง ตำบลควร และตำบลปง อำเภอปง จังหวัดพะเยา ตามขั้นตอนที่พระราชบัญญัติการผังเมือง  พ.ศ. 2518 กำหนดไว้เสร็จเรียบร้อยแล้ว โดยจัดให้มีการประชุมเพื่อรับฟังความคิดเห็นของประชาชนในท้องที่ดังกล่าว และติดประกาศให้ผู้มีส่วนได้เสียได้ตรวจดูและยื่นคำร้องเป็นเวลา 90 วัน ปรากฏว่ามีผู้ยื่นคำร้องจำนวน 248 ฉบับ 248 ราย 11 เรื่อง โดยเป็นคำร้องด้านการคมนาคมและขนส่งทั้ง 11 เรื่อง ซึ่งคณะกรรมการผังเมืองได้พิจารณาคำร้องดังกล่าวเมื่อวันที่ 27 ส.ค. 2558 แล้ว มีมติให้ตามคำร้อง 1 เรื่อง โดยให้ยกเลิกถนนโครงการสาย ก 6 ขนาดเขตทาง 12.00 เมตร ตามแผนผังโครงการคมนาคมและขนส่งที่ร่างผังเมืองรวมกำหนด เพื่อลดผลกระทบต่อชุมชน และ ศาสนสถาน ส่วนคำร้องที่เหลืออีก 10 เรื่อง ให้ยกคำร้องทั้ง 10 เรื่อง จึงได้เสนอร่างกฎกระทรวงดังกล่าว มาเพื่อดำเนินการ  ความเห็นของ กษ.  กษ. ได้พิจารณาแล้ว เห็นด้วยในหลักการร่างกฎกระทรวงดังกล่าว เนื่องจากมีวัตถุประสงค์เพื่อใช้เป็นแนวทาง ในการพัฒนาและการดำรงรักษาเมือง และบริเวณที่เกี่ยวข้องหรือชนบท ในด้านการใช้ประโยชน์ในทรัพย์สิน  การคมนาคมและการขนส่ง การสาธารณูปโภค บริการสาธารณะและสภาพแวดล้อม เพื่อให้บรรลุวัตถุประสงค์ ของการวางผังเมือง แต่มีข้อสังเกตเนื่องจากร่างกฎกระทรวงดังกล่าวมีเขตดำเนินการทับซ้อนกับเขตปฏิรูปที่ดิน ตามพระราชกฤษฎีกากำหนดเขตที่ดิน ในท้องที่ตำบลผาช้างน้อย ตำบลงิม ตำบลออย ตำบลนาปรัง ตำบลขุนควร  ตำบลควร ตำบลปง อำเภอปง ตำบลสระ ตำบลเชียงม่วน ตำบลบ้านมาง อำเภอเชียงม่วน และตำบลหนองหล่ม  อำเภอดอกคำใต้ จังหวัดพะเยา ให้เป็นเขตปฏิรูปที่ดิน พ.ศ. 2552 ดังนั้น ในขั้นตอนการตรวจพิจารณา ร่างกฎกระทรวงฯ ควรมีการตรวจสอบรูปแผนที่ให้ชัดเจนก่อนมีการดำเนินการ  **มติ ครม. :** 1. อนุมัติหลักการร่างกฎกระทรวงดังกล่าว ตามที่ มท. เสนอ และให้ส่ง สคก. ตรวจพิจารณา โดยรับความเห็นของ กษ. พน. และ อก. ไปประกอบการพิจารณาด้วย แล้วดำเนินการต่อไปได้  2. ให้ มท. รับความเห็นของ สศช. ไปพิจารณาดำเนินการด้วย | **หน่วยงานที่รับผิดชอบ** : มท./กษ. (สกม.)  **ประโยชน์ที่ได้รับ :**  เพื่อให้การออกกฎกระทรวงดำเนินการได้โดยรวดเร็ว และเพื่อให้มาตรการทางผังเมืองมีผลใช้บังคับในท้องที่ตามเขตผังเมืองรวม อันจะเป็นประโยชน์ต่อสาธารณะโดยรวมต่อไป  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 32/2559 วันพุธที่ 17 สิงหาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **170859**  **เรื่อง** **:** ผลการเยือนไทยของนายกรัฐมนตรีแห่งสาธารณรัฐประชาธิปไตยประชาชนลาว  **สารัตถะ :** กต. เสนอ ครม. รับทราบผลการเยือนไทยอย่างเป็นทางการของนายกรัฐมนตรีแห่งสาธารณรัฐประชาธิปไตยประชาชนลาว (สปป.ลาว) และมอบหมายให้ส่วนราชการที่เกี่ยวข้องเร่งรัดการปฏิบัติตามผลการหารือให้เกิดผลเป็นรูปธรรมต่อไป  โดยมีรายละเอียดสรุปได้ ดังนี้  กต. รายงานว่า นายกรัฐมนตรีแห่ง สปป.ลาว และคณะได้เดินทางเยือนประเทศไทยอย่างเป็นทางการเพื่อแนะนำตัวในโอกาสรับตำแหน่งใหม่ ตามคำเชิญของนายกรัฐมนตรี ระหว่างวันที่ 5 – 6 ก.ค. 2559 ดังนี้  1. ด้านการเมืองและความมั่นคง  1.1 ภาพรวมที่ผ่านมาความสัมพันธ์อยู่ในระดับที่ดีมาก ขอให้ทุกฝ่ายดำรงระดับความสัมพันธ์ โดยเฉพาะความสงบเรียบร้อยและความมั่นคงตามแนวชายแดน  1.2 การดำเนินการกับบุคคลที่มีพฤติกรรมหมิ่น/จาบจ้วงสถาบันฯ ที่หลบหนีอยู่ใน สปป.ลาว และกลุ่ม  “คนบ่ดี” ทั้งสองฝ่ายจะไม่ยินยอมให้บุคคลหรือกลุ่มบุคคลใดใช้ดินแดนของตนเพื่อเคลื่อนไหว ต่อต้าน หรือบ่อนทำลายความมั่นคงของอีกประเทศ  1.3 การสำรวจและจัดทำหลักเขตแดน สองฝ่ายยินดีกับผลการสำรวจและจัดทำหลักเขตแดนทางบกและ ทางน้ำร่วมไทย – ลาว  1.4 การปล่อยน้ำจากประเทศต้นน้ำโขง ฝ่ายไทยแจ้งว่า เวียดนามขอให้ไทยช่วยหารือกับประเทศต้นน้ำ ได้แก่ จีนและลาว เรื่องการปล่อยน้ำในแม่น้ำโขง ซึ่งฝ่ายลาวได้ให้หน่วยงานที่เกี่ยวข้องศึกษาเรื่องดังกล่าว  ทั้งนี้ อาจพิจารณาจัดตั้งคณะกรรมการร่วมภายใต้คณะกรรมาธิการแม่น้ำโขง (Mekong River Commission - MRC) เพิ่มเติม  2. ด้านเศรษฐกิจ  2.1 การส่งเสริมความเชื่อมโยงโครงสร้างพื้นฐาน (hardware connectivity) ลาวขอบคุณไทยที่ให้ความช่วยเหลือ ได้แก่ (1) สะพาน ฝ่ายลาวให้ความสำคัญกับสะพานมิตรภาพแห่งที่ 6 (อุบลราชธานี – สาละวัน)  โดยขอให้ไทยช่วยสนับสนุนในรูปแบบที่ผ่านมา (2) ถนน ลาวขอรับความช่วยเหลือการปรับปรุงถนนเลียบแม่น้ำโขง ที่บ้านก้อนตื้น แขวงบ่อแก้ว (3) รถไฟ ไทยขอให้ลาวพิจารณาสร้างทางรถไฟสายท่านาแล้ง – นครหลวงเวียงจันทร์  (4) รถไฟความเร็วสูง ลาวขอให้ไทยพิจารณาสร้างรถไฟความเร็วสูงเชื่อมต่อกับเส้นคุนหมิง – เวียงจันทร์ และผลักดัน การก่อสร้างสะพานรถไฟ เพื่อลดความคับคั่งของการจราจรบนสะพานมิตรภาพแห่งที่ 1 (หนองคาย -เวียงจันทร์)  2.2 การปรับปรุงและใช้บังคับแนวปฏิบัติ กฎระเบียบ และกฎหมายที่เกี่ยวข้อง (software connectivity) ไทยขอให้ทั้งสองฝ่ายปรับปรุงแนวปฏิบัติกฎระเบียบและกฎหมายที่เกี่ยวข้อง โดยเฉพาะส่งเสริมและอำนวยความสะดวกด้านการค้าและการลงทุนระหว่างกัน เช่น กฎระเบียบด้านภาษี ข้อกำหนดมาตรฐานด้านเทคนิคการก่อสร้างเขื่อนป้องกันตลิ่งริมแม่น้ำโขงและแม่น้ำเหือง และข้อกำหนดทางด้านเทคนิคเกี่ยวกับการดูดทรายตามแม่น้ำโขงและแม่น้ำเหือง  2.3 แรงงาน สองฝ่ายยินดีต่อการลงนามบันทึกความเข้าใจว่าด้วย ความร่วมมือด้านแรงงาน ลาวขอบคุณไทยที่ช่วยจัดระบบแรงงานลาวและขอให้ไทยคุ้มครองสิทธิแรงงานลาวที่อยู่ในไทย และไทยขอให้ลาวส่งเจ้าหน้าที่ตรวจสัญชาติมาเพิ่มเติมเพื่อเพิ่มประสิทธิภาพการตรวจสัญชาติแรงงานลาวที่ขึ้นทะเบียนในไทย  2.4 การดูดทราย ฝ่ายไทยขอให้ฝ่ายลาวช่วยแก้ไขปัญหาการดูดทราย โดยฝ่ายลาวขอให้มีการหารือภายใต้กลไกการประชุมคณะกรรมาธิการร่วมไทย – ลาว เพื่อดูแลการดำเนินกิจกรรมต่างๆ ตามแม่น้ำโขงและแม่น้ำเหือง  2.5 การค้า มูลค่าการค้าระหว่างไทย – ลาว เพิ่มขึ้นทุกปี (ปี 2558 ประมาณ 5,700 ล้านบาท)  โดยไทยได้ดุลการค้ามาตลอด ฝ่ายลาวหวังว่าไทยจะนำเข้าสินค้าจากลาวมากขึ้น เพื่อลดการเสียดุลการค้าของลาว  2.6 การลงทุน ลาวขอให้ไทยเพิ่มปริมาณการลงทุนในลาวโดยเฉพาะในสาขาเกษตรอินทรีย์ เนื่องจาก การลงทุนของไทยเป็นการลงทุนที่มีคุณภาพ ซึ่งไทยยินดีสนับสนุนและขอบคุณที่เข้าร่วมงานเกษตรอินทรีย์ CLMVT  เมื่อเดือน ก.ย. 2558 และจะเชิญลาวเข้าร่วมงานเกษตรอินทรีย์โลกที่จะจัดขึ้นในเดือน ก.พ. 2560  2.7 ไฟฟ้า ไทยยินดีขยายกรอบการรับซื้อไฟฟ้าจากลาวภายใต้บันทึกความเข้าใจว่าด้วยความร่วมมือ ด้านการพัฒนาไฟฟ้าในลาว (ปี 2560) ทั้งนี้ ขอให้ไทยพิจารณาการซื้อขายไฟฟ้าในลักษณะระบบต่อระบบ (Grid to Grid)  2.8 การท่องเที่ยว สองฝ่ายส่งเสริมการท่องเที่ยวไทย – ลาว โดยใช้กลยุทธ์ ASEAN Connect ภายใต้ยุทธศาสตร์การท่องเที่ยวไทย 2558 – 2560  2.9 การเชื่อมโยงเขตเศรษฐกิจพิเศษ ทั้งสองฝ่ายสนับสนุนการจัดตั้งคณะทำงานร่วมเพื่อเชื่อมโยง เขตเศรษฐกิจพิเศษระหว่างกัน เพื่อส่งเสริมการจ้างงานในพื้นที่  2.10 กรณีการนำเข้ามันสำปะหลังและข้าวโพดจากลาว ไทยขอความร่วมมือจากลาวประชาสัมพันธ์ ไปยังภาคธุรกิจให้จัดเตรียมเอกสารที่เกี่ยวข้องให้ครบถ้วน สำหรับกรณีที่ขอให้ไทยขยายเวลานำเข้าข้าวโพด หน่วยงานที่เกี่ยวข้องกำลังพิจารณาแก้ไขกำระเบียบ  2.11 การใช้ประโยชน์จากสนามบินเซโน ลาวกำลังศึกษาความเป็นไปได้ในการพัฒนาสนามบินที่เมืองเซโน แขวงสะหวันนะเขต ซึ่งจังหวัดมุกดาหารจะสามารถร่วมใช้ประโยชน์ได้  2.12 ยุทธศาสตร์ด้านเศรษฐกิจระดับภูมิภาค CLMTV ไทยเน้นความสำคัญของการมียุทธศาสตร์ ด้านเศรษฐกิจระดับภูมิภาค CLMTV นอกจากจะเสริมสร้างความเชื่อมโยงระหว่างกันแล้ว ยังช่วยดึงดูดการค้า การลงทุน และการพัฒนาจากประเทศมหาอำนาจ  3. ด้านสังคมและการพัฒนา  3.1 การศึกษา ลาวขอบคุณไทยที่ช่วยพัฒนาทรัพยากรมนุษย์ผ่านการให้ทุนการศึกษาแก่นักศึกษาลาวระดับปริญญาโท รวมทั้งจัดหลักสูตรอบรม ซึ่งหวังว่าจะยังคงให้การสนับสนุนต่อไป ทั้งนี้ สมเด็จพระเทพรัตนราชสุดาฯ  สยามบรมราชกุมารี ยังทรงริเริ่มนำนักศึกษาพยาบาลมาฝึกอบรมที่ประเทศไทย และไทยผลักดันการจัดทำบันทึก ความเข้าใจว่าด้วย ความร่วมมือด้านการศึกษาแทนฉบับเก่าที่หมดอายุไปตั้งแต่ปี 2550  3.2ความร่วมมือเพื่อการพัฒนา ไทยพร้อมให้สนับสนุนให้ลาวบรรลุเป้าหมายที่จะหลุดพ้นจากสถานะ ประเทศพัฒนาน้อยที่สุด (LDC) ภายในปี 2563 และเป้าหมายการพัฒนาที่ยั่งยืน (SDGs) ภายในปี 2573  4. กิจกรรมที่สำคัญอื่นๆ นายกรัฐมนตรีแห่ง สปป.ลาว ได้มอบปริญญาบริหารธุรกิจดุษฎีบัณฑิตกิตติมศักดิ์  (การจัดการ) จากมหาวิทยาลัยเทคโนโลยีราชมงคลอีสาน จังหวัดขอนแก่น และได้กล่าวปาฐกถาในหัวข้อ “สปป.ลาว  สู่อนาคตการพัฒนา” ณ มหาวิทยาลัยขอนแก่น เพื่อแสดงวิสัยทัศน์การพัฒนาเศรษฐกิจและสังคมของลาวที่เน้น การอนุรักษ์สิ่งแวดล้อม นอกจากนี้ได้มอบเหรียญตรามิตรภาพให้แก่กรรมการสมาคมไทย – ลาว เพื่อมิตรภาพ  เพื่อเชิดชูบทบาทในการส่งเสริมความเข้าใจอันดีระหว่างประชาชนของสองประเทศ  5. การเยือนไทยของนายกรัฐมนตรีแห่ง สปป.ลาว ในครั้งนี้ได้หารือข้อราชการเกี่ยวกับการส่งเสริมความสัมพันธ์ระหว่างไทย – ลาว และเร่งรัดความร่วมมือต่างๆ ให้มีความคืบหน้าอย่างเป็นรูปธรรมก่อนการประชุมคณะกรรมาธิการร่วมว่าด้วยความร่วมมือไทย – ลาว ครั้งที่ 21 และการประชุมร่วมนายกรัฐมนตรีและรัฐมนตรีอย่างไม่เป็นทางการ  ครั้งที่ 3 ที่ลาวจะเป็นเจ้าภาพ ซึ่งมีความสำคัญเชิงนโยบายด้านความสัมพันธ์ระหว่างประเทศ  6.ผลการเยือนไทยอย่างเป็นทางการของนายทองลุน สีสุลิด นายกรัฐมนตรีแห่งสาธารณรัฐประชาธิปไตยประชาชนลาว ระหว่างวันที่ 5 – 6 ก.ค. 2559 มีเรื่องที่เกี่ยวข้องกับ กษ. ดังนี้  (1) **ด้านเศรษฐกิจ**  **- การค้าและการลงทุน**  **ผลการประชุม** (1) ขอให้ฝ่ายไทยนำเข้าสินค้าจากลาวมากขึ้นเพื่อลดการเสียดุลการค้าของลาว  (2) ขอให้ฝ่ายไทยเพิ่มปริมาณการลงทุนในลาว โดยเฉพาะในสาขาเกษตรอินทรีย์ (3) ขอเชิญฝ่ายลาวเข้าร่วมงานเกษตรอินทรีย์โลกในเดือน ก.พ. 2560  **หน่วยงานที่เกี่ยวข้อง** พณ./ BOI/กษ.  **- กรณีการนำเข้ามันสำปะหลังและข้าวโพดจากลาว**  **ผลการประชุม** (1) ขอความร่วมมือฝ่ายลาวประชาสัมพันธ์ไปยังภาคธุรกิจให้จัดเตรียมเอกสาร ที่เกี่ยวข้องให้ครบถ้วนเพื่อส่งออกมันสำปะหลังมายังไทย (2) ขอให้ฝ่ายไทยขยายเวลานำเข้าข้าวโพด ซึ่งหน่วยงาน ที่เกี่ยวข้องของไทยกำลังพิจารณาแก้ไขกฎระเบียบที่เกี่ยวข้อง  **หน่วยงานที่เกี่ยวข้อง** พณ./กษ.  (2) **ด้านสังคม วัฒนธรรม และการพัฒนา**  - **ความร่วมมือเพื่อการศึกษา**  **ผลการประชุม** สนับสนุนให้ความร่วมมือในการพัฒนาเพื่อให้ลาวบรรลุเป้าหมายที่จะหลุดพ้น จากสถานะประเทศพัฒนาน้อยที่สุด (LDC) ภายในปี 2563 และเป้าหมายการพัฒนาที่ยั่งยืน (SDGs) ภายในปี 2573  **หน่วยงานที่เกี่ยวข้อง** ทุกหน่วยงาน  **มติ ครม.** : รับทราบผลการเยือนไทยอย่างเป็นทางการของนายกรัฐมนตรีแห่งสาธารณรัฐประชาธิปไตยประชาชนลาวและมอบหมายให้ส่วนราชการที่เกี่ยวข้องดำเนินการตามที่ กต. เสนอ และให้ กต. คค. และส่วนราชการที่เกี่ยวข้องรับความเห็นของ กค. พน. และ สขช. ไปพิจารณาดำเนินการในส่วนที่เกี่ยวข้องด้วย | **หน่วยงานที่รับผิดชอบ** : กต./กษ. (สกต.)  **ประโยชน์ที่ได้รับ :**  ส่งเสริมความสัมพันธ์ระหว่างไทย – ลาว และเร่งรัดความร่วมมือต่างๆ ให้เป็นรูปธรรม  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 17/2559 วันพุธที่ 17 สิงหาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **170859**  **เรื่อง** **:** ร่างแผนผนึกกำลังและทรัพยากรเพื่อการป้องกันประเทศ  **สารัตถะ :** สมช. เสนอ ครม. รับทราบร่างแผนผนึกกำลังและทรัพยากรเพื่อการป้องกันประเทศเพื่อใช้เป็นกรอบแนวทางให้กับหน่วยงานที่เกี่ยวข้องนำไปปฏิบัติต่อไป  โดยมีรายละเอียดสรุปได้ ดังนี้  1. สมช. รายงาน ผลการประชุมสภาความมั่นคงแห่งชาติ ครั้งที่ 1/2559 เมื่อวันที่ 11 พ.ค. 2559  ซึ่งมีนายกรัฐมนตรีเป็นประธาน ที่ประชุมได้มีมติรับทราบร่างแผนผนึกกำลังและทรัพยากรเพื่อการป้องกันประเทศ และนายกรัฐมนตรีมีข้อสังเกตดังนี้ (1) กห. และหน่วยงานที่จัดเตรียมทรัพยากรด้านต่าง ๆ รองรับต้องให้ความสำคัญกับการนำแผนสู่การปฏิบัติ และ (2) การให้ความสำคัญกับการผนึกกำลังในการป้องกัน เฝ้าระวัง ป้องปรามความรุนแรงที่เกิดขึ้น โดยให้ตรวจสอบกฎหมายที่มีอยู่และหากมีความจำเป็นให้เสนอตราเป็นกฎหมาย  2. ร่างแผนผนึกกำลังและทรัพยากรเพื่อการป้องกันประเทศมีสาระสำคัญ ดังนี้  2.1 **วัตถุประสงค์** เพื่อให้ทุกภาส่วนมีส่วนร่วมในการเตรียมความพร้อมตามแผนการผนึกกำลังและทรัพยากรสนับสนุนการปฏิบัติการของฝ่ายทหารตามแผนป้องกันประเทศหรือภารกิจเพื่อความมั่นคงได้รับมอบหมายจากรัฐบาล ตั้งแต่ภาวะปกติได้อย่างมีประสิทธิภาพ มีความประสานสอดคล้องและเป็นระบบตามหน้าที่และขีดความสามารถที่ได้กำหนดไว้ในภารกิจของแต่ละหน่วยงาน  2.2 **นโยบาย** เพื่อให้การเตรียมการและการดำเนินการด้านการผนึกกำลังและทรัพยากรบรรลุวัตถุประสงค์และใช้เป็นแนวทางให้หน่วยงานที่เกี่ยวข้องยึดถือเป็นหลักปฏิบัติ  2.3 **เป้าหมาย** เพื่อให้สามารถดำเนินการผนึกกำลังและทรัพยากรเพื่อการป้องกันประเทศได้อย่างมีประสิทธิภาพและประสานสอดคล้องกันตั้งแต่ในภาวะปกติ โดยการระดมทรัพยากรด้านต่าง ๆ ได้แก่ ด้านกำลังคน  ด้านอาหาร ด้านน้ำ ด้านการคมนาคม ด้านเทคโนโลยีสารสนเทศและการสื่อสาร ต้านการแพทย์และสาธารณสุข ด้านอุตสาหกรรมและปัจจัยการผลิต ด้านเชื้อเพลิงและพลังงาน ด้านการประชาสัมพันธ์ และด้านสิ่งอำนวยความสะดวกอื่น ๆ จากส่วนราชการพลเรือน รัฐวิสาหกิจ และภาคเอกชนมาสนับสนุนการปฏิบัติภารกิจป้องกันประเทศตั้งแต่ในภาวะปกติได้อย่างเพียงพอและทันเวลารวมทั้งให้สามารถประสานและดำเนินการด้านกิจการพลเรือนอย่างต่อเนื่องเพื่อสนับสนุนการปฏิบัติตามแผนป้องกันประเทศได้อย่างมีประสิทธิภาพ  2.4 การมอบความรับผิดชอบเพื่อการระดมสรรพกำลัง  1. ด้านการทหาร **หน่วยงานหลัก** กห.  2. ด้านกำลังคน **หน่วยงานหลัก** รง.  3. ด้านอาหาร **หน่วยงานหลัก** กษ.  4. ด้านน้ำ **หน่วยงานหลัก** ทส.  5. ด้านการคมนาคม **หน่วยงานหลัก** คค.  6. ด้านเทคโนโลยีสารสนเทศและการสื่อสาร **หน่วยงานหลัก** ทก.  7. ด้านการแพทย์และสาธารณสุข **หน่วยงานหลัก** สธ.  8. ด้านอุตสาหกรรมและปัจจัยการผลิต **หน่วยงานหลัก** อก.  9. ด้านเชื้อเพลิงและพลังงาน **หน่วยงานหลัก** พน.  10. ด้านการประชาสัมพันธ์ **หน่วยงานหลัก** กรมประชาสัมพันธ์  11. ด้านสิ่งอำนวยความสะดวกและอื่น **หน่วยงานหลัก** มท  12. การสนับสนุนอื่น การดำเนินการปรับปรุงแก้ไข หรือการออกระเบียบ ข้อบังคับ กฎหมาย **หน่วยงานหลัก** สำนักนายกรัฐมนตรี  **มติ ครม. :** รมว.ศธ. มีความเห็นว่า การกำหนดแนวทางปฏิบัติในร่างแผนผนึกกำลังและทรัพยากรเพื่อการป้องกันประเทศโดยให้ ศธ. บรรจุหลักสูตรการศึกษาวิชาทหารในยามสงครามไว้ในหลักสูตรภาคพลเรือนในทุกระดับชั้นนั้นอาจทำให้เกิดปัญหาความไม่คล่องตัวในการปฏิบัติ สมควรกำหนดให้ ศธ. เป็นหน่วยงานรับผิดชอบในการจัดฝึกอบรม  ให้ความรู้เกี่ยวกับวิชาทหารในยามสงครามกับภาคพลเรือนในทุกระดับชั้นเท่านั้น ซึ่ง ครม. ได้มีมติรับทราบร่างแผนผนึกกำลังและทรัพยากรเพื่อการป้องกันประเทศ เพื่อใช้เป็นกรอบแนวทางให้กับหน่วยงานที่เกี่ยวข้องนำไปปฏิบัติต่อไป  ตามที่ สมช. เสนอ ทั้งนี้ ให้ สมช. และหน่วยงานที่เกี่ยวข้องรับความเห็นของ สงป. และ สศช. และความเห็นของ  รมว.ศธ. ไปพิจารณาดำเนินการในส่วนที่เกี่ยวข้องต่อไป | **หน่วยงานที่รับผิดชอบ** : สมช./กษ. (สศก./ชป./กสก./มกอช.)  **ประโยชน์ที่ได้รับ :**  เพื่อให้ทุกภาคส่วนมีส่วนร่วมในการเตรียมความพร้อมตามแผนการผนึกกำลังและทรัพยากรสนับสนุนการปฏิบัติการของฝ่ายทหารตามแผนป้องกันประเทศหรือภารกิจเพื่อความมั่นคงได้รับมอบหมายจากรัฐบาล ตั้งแต่ภาวะปกติได้อย่างมีประสิทธิภาพ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 32/2559 วันอังคารที่ 17 สิงหาคม 2559**

**กระทรวงเกษตรและสหกรณ์**

**เรื่องเพื่อทราบ (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **170859**  **เรื่อง** **:** ผลการประชุมคณะกรรมการพัฒนาระบบการบริหารจัดการขนส่งสินค้าและบริการของประเทศ (กบส.) ครั้งที่ 1/2559  **สารัตถะ :** สศช. เสนอ ครม. รับทราบผลการประชุมคณะกรรมการ กบส. ครั้งที่ 1/2559  โดยมีรายละเอียดสรุปได้ ดังนี้  1. ครม. มีมติเมื่อวันที่ 21 ก.ค. 2558 รับทราบผลการประชุมคณะกรรมการ กบส. ครั้งที่ 2/2558 เมื่อวันที่ 29 มิ.ย. 2558  2. สศช. รายงานว่าได้จัดประชุมคณะกรรมการ กบส. ครั้งที่ 1/2559 เมื่อวันที่ 13 ก.ค. 2559 โดยสรุป ผลการประชุมที่สำคัญได้ ดังนี้  2.1 **รายงานโลจิสติกส์ของประเทศไทยประจำปี 2558**  2.1.1) **ปี 2557 ต้นทุนโลจิสติกส์**มีมูลค่าประมาณ 1,874.4 พันล้านบาท หรือคิดเป็นร้อยละ 14.2  ของ GDP มีแนวโน้มลดลงอย่างต่อเนื่องจากร้อยละ 17.1 ในปี 2550  2.1.2) **ปี 2558 ต้นทุนโลจิสติกส์ต่อ GDP** มีแนวโน้มลดลงเหลือร้อยละ 14.1 โดยคาดว่าต้นทุนค่าขนส่งสินค้ามีสัดส่วนร้อยละ 7.5 ต้นทุนการเก็บรักษาสินค้าคงคลังมีสัดส่วนร้อยละ 5.3 และต้นทุนการบริหารจัดการ มีสัดส่วนร้อยละ 1.3  **มติ กบส. : - รับทราบ**  2.2 **ความก้าวหน้าการดำเนินงานตามแผนยุทธศาสตร์การพัฒนาระบบโลจิสติกส์ของประเทศไทย ฉบับที่ 2 (พ.ศ. 2556 - 2560)**  2.2.1) **การพัฒนาระบบโลจิสติกส์อุตสาหกรรม** ปีงบประมาณ 2559 อก. มีเป้าหมายพัฒนา สถานประกอบการไม่น้อยกว่า 310 ราย ลดต้นทุนด้านโลจิสติกส์ไม่น้อยกว่า 2,500 ล้านบาท พัฒนาบุคลากรไม่น้อยกว่า 6,000 คน และพัฒนาโซ่อุปทานไม่น้อยกว่า 29 โซ่อุปทาน  2.2.2) **การพัฒนาระบบโลจิสติกส์การเกษตร** ปีงบประมาณ 2559 กษ. มีแผนการดำเนินงาน 26 โครงการ วงเงิน 522.26 ล้านบาท เช่น การพัฒนาธุรกิจรวบรวมและจำหน่ายผลไม้ของกลุ่มเกษตรกรและสหกรณ์  การจัดทำระบบตรวจสอบสินค้าประมง การพัฒนาโครงสร้างพื้นฐานในพื้นที่เขตเศรษฐกิจพิเศษ และโครงการประเมินประสิทธิภาพด้านการบริหารจัดการกิจกรรมโลจิสติกส์ในสินค้าเกษตรที่สำคัญ 5 ชนิด ได้แก่ ข้าว มันสำปะหลัง ยางพารา ทุเรียน และหน่อไม้ฝรั่ง  2.2.3) **การพัฒนาการเชื่อมโยงข้อมูลแบบบูรณาการสำหรับการนำเข้า การส่งออก และโลจิสติกส์** (1) เชื่อมโยงข้อมูลระหว่างกรมศุลกากรและผู้ประกอบการที่เกี่ยวข้องกับการผ่านพิธีศุลกากรผ่านระบบ National Single Window (NSW) ได้ครอบถ้วน 100% ตั้งแต่เดือน ต.ค. 2554 (2) รองรับการเชื่อมโยงใบอนุญาต ใบรับรองผ่านระบบ NSW ครบทั้ง 36 หน่วยงาน และ (3) พัฒนาโครงการนำร่อง ASEAN Single Window การเชื่อมโยงข้อมูลใบรับรองแหล่งกำเนิดสินค้าอาเซียน ประเทศไทยคาดว่าจะสามารถเริ่มดำเนินการอย่างเป็นทางการได้ในเดือน  ก.ค. 2559  2.2.4) **การปรับปรุงระบบการพัฒนาและจัดการกำลังคน** ปีงบประมาณ 2559 รง. มีแผนดำเนินงาน ดังนี้ (1) พัฒนาบุคลากรด้านโลจิสติกส์ เป้าหมาย 20,000 คน และ (2) จัดทำมาตรฐานฝีมือแรงงานแห่งชาติด้าน โลจิสติกส์ จำนวน 14 สาขา เช่น ผู้ปฏิบัติการคลังสินค้า ผู้ควบคุมสินค้าคงคลัง ผู้ควบคุมรถยกสินค้าขนาดไม่เกิน  10 ตัน นักบริการการขนส่งสินค้าทางถนน พนักงานบริหารงานโลจิสติกส์  2.2.5) **การส่งเสริมการพัฒนาบริการและขยายเครือข่ายของผู้ให้บริการโลจิสติกส์** ปีงบประมาณ 2558 พณ. สรุปผลการดำเนินงาน ดังนี้ (1) ส่งเสริม Best Practice และยกระดับผู้ให้บริการโลจิสติกส์ให้ได้การรับรองคุณภาพระดับมาตรฐานสากล และ (2) ส่งเสริมกิจกรรมสนับสนุนการขยายเครือข่ายของผู้ให้บริการโลจิสติกส์ไทย  **มติ กบส. : รับทราบ**  2.3 **การปรับลดขั้นตอนกระบวนการทำงานของหน่วยงานภาครัฐรายสินค้ายุทธศาสตร์** คณะอนุกรรมการเพื่อปรับลดขั้นตอนกระบวนการทำงานฯ รายงานความคืบหน้าการดำเนินการ ดังนี้  2.3.1) **หลักเกณฑ์การปรับลดขั้นตอน** ได้แก่ (1) ลดการกรอกข้อมูลซ้ำซ้อน (2) ลดการใช้เอกสารกระดาษ (3) ยกเลิกขั้นตอนที่ไม่จำเป็นหรือซ้ำซ้อน และ (4) ปรับปรุงกระบวนการชำระเงินให้เป็นระบบอิเล็กทรอนิกส์ โดยมีขั้นตอนการดำเนินการ ดังนี้ (1) จัดทำกระบวนการทำงานในปัจจุบัน (2) พิจารณาทางเลือกการลดขั้นตอนที่เป็นไปได้ (3) จัดทำแผนภูมิกระบวนการที่ปรับลดขั้นตอน (4) จัดทำข้อสรุปเปรียบเทียบระหว่างขั้นตอนปัจจุบันและขั้นตอนหลังการปรับลด และ (5) จัดทำข้อเสนอแนะสิ่งที่แต่ละหน่วยงานต้องดำเนินการ  2.3.2) **ข้อเสนอปรับลดขั้นตอนรายสินค้ายุทธศาสตร์** ประกอบด้วยรายสินค้า 5 รายการ ได้แก่  (1) น้ำตาล (2) ข้าว (3) ยางพารา (4) สินค้าแช่แข็ง (5) สินค้าวัตถุอันตราย  2.3.3) **ผลประโยชน์จากการปรับลดขั้นตอน**ทำให้หน่วยงานผู้ออกใบอนุญาต/ใบรับรองสามารถดำเนินการเร็วขึ้นร้อยละ 60 ลดค่าใช้จ่ายลงอย่างน้อย 5,000 – 6,000 บาทต่อครั้งของการทำธุรกรรม ลดภาระงานด้านเอกสาร ลดข้อผิดพลาดจากการบันทึกข้อมูลซ้ำ และเพิ่มประสิทธิภาพการทำงานของภาครัฐให้สูงขึ้น  2.3.4) **ข้อเสนอแนะสิ่งที่ต้องดำเนินการเพื่อปรับลดขั้นตอนกระบวนการทำงานของหน่วยงานภาครัฐรายสินค้ายุทธศาสตร์** ได้แก่ (1) พัฒนาระบบเชื่อมโยงข้อมูลอิเล็กทรอนิกส์ระหว่างผู้ประกอบการกับหน่วยงานภาครัฐ และระหว่างหน่วยงานภาครัฐกันเองผ่านระบบ NSW (2) พัฒนาระบบเชื่อมโยงข้อมูลกับ 3 หน่วยงาน (กรมการปกครอง กรมพัฒนาธุรกิจการค้า กรมสรรพกร) เพื่อลดเอกสารยืนยันตัวบุคคล (3) พัฒนาระบบการชำระเงินทางอิเล็กทรอนิกส์ด้วยรูปแบบ e-Payment ผ่านระบบ NSW หรือ e-Billing (4) ปรับปรุงกฎหมาย กฎระเบียบ  และประกาศที่เกี่ยวข้อง (5) ดำเนินการตรวจสินค้าร่วมกันของหน่วยงานควบคุม ณ ท่า/ที่ นำเข้าหรือส่งออก และ  (6) พัฒนาระบบการขึ้นทะเบียนและการอนุญาตวัตถุอันตราย ณ จุดเดียว  2.3.5) **ผลการพิจารณาและข้อเสนอแนะของคณะอนุกรรมการฯ** มีความเห็น ดังนี้  1) เห็นชอบข้อเสนอกระบวนการที่ปรับลดขั้นตอนของรายสินค้ายุทธศาสตร์ และเห็นชอบข้อเสนอแนะสิ่งที่ต้องดำเนินการเพื่อปรับลดขั้นตอนกระบวนการทำงาน  2) มอบหมายหัวหน้าส่วนราชการระดับกระทรวงที่เกี่ยวข้องกับกระบวนการปรับลดขั้นตอนรายสินค้ายุทธศาสตร์เร่งรัดหน่วยงานให้ดำเนินการตามข้อเสนอแนะให้แล้วเสร็จ และรายงานผลความคืบหน้าต่อคณะกรรมการ กบส. ทุก 6 เดือน  3) มอบหมายให้สำนักงาน ก.พ.ร. นำข้อเสนอแนะไปประกอบการพิจารณาเพื่อกำหนดเป็นตัวชี้วัดของหน่วยงานที่เกี่ยวข้อง และใช้ประกอบการดำเนินการของสำนักงาน ก.พ.ร. ตามพระราชบัญญัติการอำนวยความสะดวกในการพิจารณาอนุญาตของทางราชการ พ.ศ. 2558 ในกรณีที่เห็นว่าขั้นตอนและระยะเวลาดังกล่าวล่าช้าเกินสมควรให้เสนอคณะรัฐมนตรีพิจารณาและสั่งการให้ผู้อนุญาตดำเนินการแก้ไขให้เหมาะสมโดยเร็ว โดยกระบวนการใดที่สามารถปรับปรุงและปรับลดได้ทันทีให้เร่งดำเนินการให้แล้วเสร็จในปีงบประมาณ 2559 สำหรับกระบวนการใดที่มีปัญหาให้จัดลำดับความสำคัญสิ่งที่ต้องดำเนินการและส่งให้สำนักงาน ก.พ.ร. เพื่อรายงานคณะกรรมการ กบส. ในการประชุมครั้งต่อไป  4) ข้อเสนอแนะได้เพิ่มเติม ได้แก่  - มอบหมายให้กรมการค้าต่างประเทศพัฒนาระบบให้ผู้ประกอบการสามารถรายงานการนำเข้าเครื่องในสุกรด้วยระบบอิเล็กทรอนิกส์แบบไร้เอกสาร  - มอบหมายให้ พณ. พิจารณายกเลิกประกาศกระทรวงพาณิชย์ว่าด้วยการส่งสินค้าออกไปนอกราชอาณาจักร (ฉบับที่ 43) พ.ศ. 2530  - มอบหมายให้ พณ. และ อก. พิจารณาบูรณาการปรับปรุงประกาศและคำสั่งที่เกี่ยวข้องเพื่อให้ผู้ประกอบการลดความซ้ำซ้อน และสามารถใช้หนังสืออนุญาตส่งออกน้ำตาลทราย แบบ กน.10 ประกอบการส่งออกได้  **มติ กบส. : - เห็นชอบผลการพิจารณาและข้อเสนอแนะของคณะอนุกรรมการฯ**  **- มอบหมายให้หน่วยงานที่เกี่ยวข้องเร่งรัดการดำเนินการให้แล้วเสร็จโดยเร็วและรายงานความคืบหน้าการดำเนินงานต่อคณะกรรมการ กบส. ทุก 6 เดือน**  2.4 **การจัดตั้งหน่วยงานบริหารจัดการและพัฒนาระบบ NSW**  2.4.1 **กรมศุลกากรเป็นหน่วยงานหลักในการขับเคลื่อนการพัฒนา NSW** ของประเทศ โดยร่วมมือกับหน่วยงานภาครัฐและเอกชนจำนวน 36 หน่วยงาน สำหรับเชื่อมโยงและแลกเปลี่ยนข้อมูลอิเล็กทรอนิกส์ระหว่างกัน  2.4.2 **ปัญหาของการพัฒนาระบบ NSW** ได้แก่ (1) กฎหมายและกฎระเบียบมีเป็นจำนวนมากและล้าสมัย (2) ขาดบุคลากรที่เชี่ยวชาญ รวมทั้งขาดงบประมาณสนับสนุนและโครงสร้างผลตอบแทนที่จูงใจ และ (3) ขาดหน่วยงานกลางในการบริหารจัดการและขับเคลื่อนการพัฒนาระบบ NSW ทั้งระบบที่ชัดเจน  2.4.3 **การจัดตั้งหน่วยงานเพื่อบริหารจัดการและพัฒนาระบบ NSW** มีทางเลือก 2 ทางเลือก ดังนี้ **ทางเลือกที่ 1** จัดตั้งหน่วยงานฯ เป็นองค์กรของรัฐที่ไม่เป็นส่วนราชการ ไม่เป็นรัฐวิสาหกิจ และมีฐานะเป็นนิติบุคคล โดยตั้งขึ้นตามพระราชบัญญัติเพื่อให้หน่วยงานมีอำนาจหน้าที่ในการปรับปรุงระเบียบ กฎหมาย สั่งการหรือรายงานตรงกับผู้มีอำนาจหน้าที่ในการสั่งการ และ**ทางเลือกที่ 2** มอบหมายให้กรมศุลกากรเป็นหน่วยงานกลางในการกำกับดูแล บริหารจัดการ และพัฒนาระบบ NSW ให้สมบูรณ์  2.4.4 **แนวทางการดำเนินการจัดตั้งหน่วยงานบริหารจัดการและพัฒนาระบบ NSW** (1) จัดตั้งคณะอนุกรรมการภายใต้คณะกรรมการ กบส. โดยมีอธิบดีกรมศุลกากรเป็นประธาน ผู้แทนจากภาครัฐ เอกชน และผู้ทรงคุณวุฒิไม่เกิน 3 คน เป็นอนุกรรมการ และเจ้าหน้าที่กรมศุลกากรและ สศช. เป็นฝ่ายเลขานุการเพื่อพิจารณากำหนดทางเลือกการจัดตั้งหน่วยงานฯ ที่เหมาะสม พร้อมจัดทำข้อเสนอการปรับปรุงแก้ไขกฎหมาย กฎระเบียบที่เกี่ยวข้อง และให้เสนอผลการดำเนินการให้คณะกรรมการ กบส. พิจารณา (2) ระหว่างพัฒนาหน่วยงานฯ เห็นควรให้กรมศุลกากรเป็นหน่วยงานหลักในการพัฒนาและดูแลระบบ NSW และให้หน่วยงานที่เกี่ยวข้องร่วมมือปรับปรุงและแก้ไขปัญหาอุปสรรคต่างๆ รวมทั้งสนับสนุนงบประมาณที่เหมาะสมและจำเป็นในกรณีเร่งด่วน และ (3) ใช้แนวทางศึกษาโครงการจัดทำแผนแม่บทการพัฒนาระบบ NSW ระยะที่ 2 ของ สศช. เป็นกรอบในการดำเนินการจัดทำยุทธศาสตร์การพัฒนาระบบ NSW  **มติ กบส. : - เห็นชอบแนวทางการจัดตั้งหน่วยงานเฉพาะเพื่อรับผิดชอบการกำกับดูแลและพัฒนาระบบ NSW**  **- มอบหมายให้ฝ่ายเลขานุการฯ จัดทำคำสั่งแต่งตั้งคณะอนุกรรมการภายใต้คณะกรรมการ กบส. เพื่อพิจารณากำหนดทางเลือกการจัดตั้งหน่วยงานบริหารจัดการและพัฒนาระบบ NSW ที่เหมาะสม และพิจารณาปรับปรุงแก้ไขกฎหมายกฎระเบียบที่เกี่ยวข้องในการรองรับภารกิจหน้าที่ของหน่วยงาน และให้นำเสนอผลการดำเนินการให้คณะกรรมการ กบส. พิจารณาภายใน 3 เดือน**  **2.5 รายงานความคืบหน้าของการดำเนินงานพัฒนาระบบโครงสร้างพื้นฐานขนส่งของประเทศ** นายกรัฐมนตรี ประธานกรรมการ กบส. มีข้อสั่งการ ดังนี้  2.5.1มอบหมายให้ สศช. ร่วมกับ คค. และหน่วยงานที่เกี่ยวข้อง พิจารณาแนวทางการเชื่อมโยงโครงสร้างพื้นฐานกับการพัฒนาของกรุงเทพ (กทม.) และปริมณฑล ระหว่าง กทม. ปริมณฑลกับภูมิภาค ความเชื่อมโยงภูมิภาคกับประเทศเพื่อนบ้าน และแนวทางการพัฒนาในพื้นที่เขตเศรษฐกิจพิเศษและพื้นที่ชายแดนพร้อมจัดลำดับความสำคัญของโครงการเร่งด่วนในปี 2560 ที่แสดงให้เห็นถึงผลตอบแทนและความคุ้มค่าที่จะได้รับจากการพัฒนาที่มีความชัดเจนเสนอคณะกรรมการ กบส. ต่อไป  2.5.2 มอบหมายให้ คค. พิจารณาแนวทางความเหมาะสมการลงทุนโครงสร้างพื้นฐานด้านการขนส่งที่ตอบสนองเป้าหมายการพัฒนาด้านต่างๆ เพิ่มขึ้น และให้เสนอนายกรัฐมนตรีพิจารณาภายใน 1 เดือน  **มติ ครม. :** ทราบตามที่ สศช. เสนอ | **หน่วยงานที่รับผิดชอบ** : สศช./กษ. (สศก.)  **ประโยชน์ที่ได้รับ :**  เพื่อให้การพัฒนาระบบการบริหารจัดการขนส่งสินค้าและบริการของประเทศดำเนินการได้อย่างมีเอกภาพ  **กำหนดรายงานผลการปฏิบัติเพื่อเสนอ ครม. :**  **-** |